LT Europos Sąjungos oficialusis leidinys C 14/35

Aštuntoji metinė ataskaita dėl 2002 m. liepos 12 d. Tarybos bendrųjų veiksmų 2002/589/BUSP dėl Europos Sąjungos indėlio į kovą su šaulių ir lengvųjų ginklų destabilizuojančiu kaupimu ir plitimu įgyvendinimo

2010/C 14/02

ĮVADAS

2008 m. ES toliau kėlė šaulių ir lengvųjų ginklų klausimą visuose daugiašaliuose forumuose ir palaikydama politinį dialogą su trečiosiomis šalimis, be kita ko, kas dveji metai vykstančio 2001 m. JT veiksmų programoje dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo dalyvaujančių valstybių susitikimo, kuris buvo sėkmingai surengtas 2008 m. liepos 14–18 d. Niujorke, metu. ES pasidžiaugė, kad kas dveji metai vykstančiame valstybių susitikime buvo sudarytos sąlygos priimti svarbią ataskaitą, kurioje iš esmės numatytas JT veiksmų programos įgyvendinimo tobulinimas ir stiprinimas. 2008 m. Europos Sąjungos Taryba taip pat susitarė šaulių ir lengvųjų ginklų aspektą įtraukti į ES ir trečiųjų šalių susitarimus bei dėl pamatinio teksto. ES toliau ryžtingai skatino pažangą stiprinant šaulių ir lengvųjų ginklų bei jų šaudmenų perdavimo kontrolę. 2008 m. ES pažymėjo dešimtą ES elgesio kodekso ginklų eksporto srityje, kuriuo buvo svariai prisidėta siekiant šio tikslo, dešimties metų sukaktį.

ES toliau teikė paramą trečiosioms valstybėms kovojant su šaulių ir lengvųjų ginklų destabilizuojančiu kaupimu, be kita ko, įgyvendindama keletą bendrųjų veiksmų ir ES valstybių narių nacionaliniu pagrindu remiamus projektus.

Vykdydama bendradarbiavimo ir vystymosi politiką, Europos Komisija (EK) toliau atliko esminį vaidmenį įgyvendinant Europos Sąjungos šaulių ir lengvųjų ginklų strategiją. 2008 m. EK tęsė veiklą šaulių ir lengvųjų ginklų srityje taikydama geografines ir temines priemones.

2005 m. gruodžio 15–16 d. Europos Vadovų Taryba priėmė ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategiją. Šiame dokumente pabrėžiamas suderintos ES politikos saugumo ir vystymosi srityse poreikis, panaudojant visas ES turimas priemones daugiašaliu ir regioniniu lygiu pačioje Europos Sąjungoje ir per jos išorės santykius. Ši strategija – tai politinės ES ir valstybių narių veiklos, vykdomos naudojant įvairias turimas priemones, gairės šioje srityje.

Šią ataskaitą sudaro trys dalys:

— I dalyje apžvelgiamos valstybių narių pastangos spręsti su šaulių ir lengvaisiais ginklais susijusias problemas,

— II dalyje nagrinėjamos tarptautinės įgyvendinimo pastangos,

— III dalyje nagrinėjamas dalyvavimas tarptautinių organizacijų veikloje ir pagal regioninius susitarimus vykdomame darbe įprastinių ginklų, ypač šaulių ir lengvųjų ginklų, srityje,

— priede pateiktas ES valstybių narių koordinavimo centrų šaulių ir lengvųjų ginklų srityje sąrašas.

Ataskaita apima Tarybos bendruosius veiksmus 2002/589/BUSP ir 1997 m. birželio 26 d. Tarybos priimtą ES neteisėtos prekybos įprastiniais ginklais prevencijos ir kovos su ja programą. Daugiausia dėmesio ataskaitoje skiriama 2008 m. vykdytai veiklai.

I. NACIONALINĖ ĮGYVENDINIMO VEIKLA 2008 M.

1.A Administracinių ir teisėsaugos įstaigų bendradarbiavimas, veiklos koordinavimas ir keitimasis informacija.

Toliau pateikiama ES valstybių narių suteikta informacija apie nacionalines pastangas gerinant administracinių ir teisėsaugos įstaigų bendradarbiavimą 2008 m.

AUSTRIJA

Austrija toliau skatino administracines ir teisėsaugos įstaigas bendradarbiauti, koordinuoti savo veiklą ir keistis informacija tarpusavyje. 2008 m. tarpžinybinius posėdžius surengė Europos ir tarptautinių reikalų ministerija, Vidaus reikalų ministerija, Ekonomikos ir darbo ministerija bei Gynybos ministerija.

BULGARIJA

Bulgarija toliau skatino tarpinstitucinį bendradarbiavimą, veiklos koordinavimą ir keitimąsi informacija siekdama kovoti su šaulių ir lengvųjų ginklų kaupimu ir plitimu bei užkirsti kelią neteisėtai prekybai.

DANIJA

Danijos Teisingumo ministerija administruoja Danijos ginklų ir sprogmenų teisės aktus, tarp kurių yra ir reglamentas dėl šaulių ir lengvųjų ginklų.

Pagal Danijos teisės aktų dėl ginklų ir sprogmenų nuostatas ginklai ir šaudmenys negali būti importuojami, gaminami, įsigyjami, turimi ar nešiojami neturint licencijos, kurią išduoda teisingumo ministras arba asmuo, ministro įgaliotas išduoti tokias licencijas.

Teisės aktuose taip pat numatoma, kad bet kokios rūšies ginklų ar sprogmenų, įskaitant šaudmenis, negalima eksportuoti be konkrečios teisingumo ministro licencijos. Ši nuostata taip pat taikoma šaulių ir lengviesiems ginklams.

Teisingumo ministras įgaliojo vietinės policijos apygardų komisariatus išduoti tam tikras iš pirmiau minėtų licencijų, susijusių su šaulių ir lengvaisiais ginklais (šaunamųjų ginklų turėjimas ir t. t.).

Duomenų bazės ir registrai

Danijos policija įsteigė centrinę elektroninę duomenų bazę (Policijos ginklų registrą), kurioje, remiantis gautais prašymais išduoti šaunamųjų ginklų licencijas ir užregistruotais lygiavamzdžių šautuvų bei pan. pirkimo atvejais, registruojami visi asmenys, turintys leidimą turėti šaunamuosius ginklus. Registre taip pat saugoma informacija apie prarastus ir pavogtus ginklus.

Policijos ginklų registre kaupiama visa svarbi informacija, įskaitant ginklo kategoriją ir rūšį, gamintoją, modelį, žymas (numerį), kalibrą ir specifines ypatybes. Kiekvienas ginklas užregistruojamas suteikiant jam specialų identifikavimo numerį. Policija gali pareikalauti, kad ginklas būtų pažymėtas identifikavimo numeriu, jeigu ginklas buvo nepažymėtas gamykloje. Registre taip pat kaupiama informacija, padedanti gauti informacijos apie ankstesnius ginklo savininkus.

Informacija apie prarastus šaunamuosius ginklus ir t. t. taip pat perduodama Šengeno informacinei sistemai (SIS).

Be to, visų Danijos šaunamųjų ginklų savininkų asociacijų reikalaujama sudaryti savo ginklų registrus, kuriose turi būti sukaupta informacija apie visus asociacijos ir jos narių nuosavybėje esančius šaunamuosius ginklus.

ESTIJA

Kiekvienais metais policijos prefektūros rengia neteisėtų ginklų ir šaudmenų rinkimo iš piliečių kampanijas. Šių kampanijų tikslas – sumažinti neteisėtų ginklų bei šaudmenų kiekį ir didinti visuomenės saugumą. Visi surinkti ir konfiskuoti ginklai sunaikinami.

VOKIETIJA

Destabilizuojantis šaulių ir lengvųjų ginklų bei jų šaudmenų kaupimas ir platinimas, keliantis grėsmę taikai, saugumui ir vystymuisi, tebėra itin rimta problema. Vokietija tvirtai laikosi plataus požiūrio į kovą su destabilizuojančiu šaulių ir lengvųjų ginklų bei jų šaudmenų kaupimu ir platinimu ir šių procesų sustabdymą. Siekdama šio tikslo Vokietija, kaip Europos Sąjungos valstybė narė, vadovaujasi ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategija, kuri buvo priimta 2005 m. gruodžio 15–16 d. įvykusiame Europos Vadovų Tarybos susitikime.

Federalinė užsienio reikalų ministerija reguliariai rengia Nacionalinės šaulių ir lengvųjų ginklų klausimų koordinavimo grupės posėdžius. Šiuose posėdžiuose klausimams, susijusiems su šaulių ir lengvaisiais ginklais, įskaitant šaudmenis, spręsti susitinka ministerijų, administracijų, karinio ginklų kontrolės ir tikrinimo padalinio, nevyriausybinių organizacijų ir pramonės sektoriaus ginklų ir eksporto kontrolės ekspertai. Grupėje svarstoma, inter alia, Vokietijos politika šaulių ir lengvųjų ginklų klausimais tarptautiniuose bei regioniniuose forumuose, daugiašalė ir dvišalė parama, taip pat nacionalinių, regioninių bei pasaulio mastu taikomų nuostatų bei reglamentų įgyvendinimas. Posėdžiuose pirmininkauja Federalinės užsienio reikalų ministerijos atstovas.

Buvo įgyvendinamos įvairios iniciatyvos, skirtos administracinių organų ir teisėsaugos įstaigų bendradarbiavimui nacionaliniu lygiu. Jos buvo susijusios su naujai priimtais teisės aktais, taip pat su galiojančių teisės aktų praktinio veikimo apžvalga. Šių pastangų sudėtinė dalis buvo mokymo priemonės.

GRAIKIJA

Neteisėtos prekybos šaulių ir lengvaisiais ginklais klausimo sprendimas yra pagrindinis Graikijos vidaus reikalų ministerijos ir policijos štabo prioritetas. Dedamos visos pastangos siekiant sumažinti ir galbūt išnaikinti šį reiškinį bei užtikrinti civilių saugumo jausmą. 2008 m. vykdant kovos su nusikalstamumu politiką iškeltas tikslas buvo konfiskuoti daugiau neteisėtai turimų, parduodamų šaunamųjų ginklų (šaulių ir lengvųjų ginklų), kompetentingiems policijos biurams įgyvendinant specialiai tam skirtus veiksmų planus. Veikla daugiausia vykdoma visų pirma dviem kryptimis:

1. Teisėto ginklų judėjimo kontrolė visais etapais (importo, prekybos, turėjimo ir naudojimo).

2. Kontrolės stiprinimas bendradarbiaujant su bendrai kompetentingomis agentūromis siekiant nustatyti ir konfiskuoti šaulių ir lengvuosius ginklus, kurie yra neteisėtai importuojami, kuriais neteisėtai prekiaujama, kurie neteisėtai turimi ir naudojami.

a) Teisėto šaulių ir lengvųjų ginklų judėjimo kontrolės priemonės

Mūsų agentūra valdo elektroninę duomenų bazę, kuri yra Nacionalinė centrinė institucija keitimosi informacija srityje. Ji gali greitai gauti ir teikti informaciją apie visus teisėtai perduotus ginklus ir yra nuolat atnaujinama atsižvelgiant į visus jų turėjimo statuso pasikeitimus. Visi ieškomi ginklai – prarasti, pavogti, neteisėtai išvežti, rasti – registruojami šioje duomenų bazėje siekiant juos konfiskuoti arba panaudoti kaip įrodymus baudžiamosiose bylose ir identifikuoti juos susekant. Tokioje duomenų bazėje atsispindi kiekvieno ginklo istorija nuo jo importo iki paskutiniojo teisėto savininko (ginklų registras). Be to, minėta duomenų bazė sudaro palankesnes sąlygas keistis informacija apie šaulių ir lengvuosius ginklus su kitomis valdžios institucijomis Graikijoje ir už jos ribų. Nustatėme mažiausią visų teisėtai ginklų prekyba užsiimančių įmonių tikrinimų skaičių per mėnesį. Tokia informacija tikrinama lyginant su mūsų biure tvarkomoje elektroninėje duomenų bazėje esančia informacija. Taikytinos Įstatymo 2168/1993 nuostatos ir jame nustatytos institucijos priimti ministrų sprendimai griežtai įgyvendinami, kadangi jie sudaro pagrindinę Graikijos teisinę sistemą, kuria reglamentuojami ginklų klausimai. Šis įstatymas yra suderintas su Direktyva 91/477/EEB ir Šengeno sutartimi. Tam tikrais atvejais jame numatytos ir griežtesnės taisyklės (Įstatymo 2168/1993 15 straipsnis ir Graikijos baudžiamojo kodekso, iš dalies pakeisto Įstatymu 2928/2001, 272 straipsnis). Teisėtam šaulių ir lengvųjų ginklų judėjimui Graikijoje (importui, eksportui, prekybai ir tranzitui) taikoma licencija, kurią išduoda atitinkama kompetentinga agentūra, laikydamasi Įstatymo 2168/1993 nuostatų.

Puikiai bendradarbiaujama su kitomis Graikijos baudžiamojo persekiojimo įstaigomis (uosto policija, muitine, specialių patikrinimų agentūra) ir su karinėmis institucijomis. Su kompetentingomis institucijomis keičiamasi informacija apie tai, kokia importuojamų ar perduodamų ginklų kilmė.

b) Neteisėtos prekybos ginklais kontrolės priemonės

Kadangi dvišalis bendradarbiavimas regioniniu ir tarptautiniu lygiu yra laikomas itin svarbiu siekiant užkirsti kelią neteisėtai ginklų prekybai ginklais tarp šalių ir ją panaikinti, Graikija sudarė transnacionalinius susitarimus su savo kaimyninėmis šalimis dėl policijos bendradarbiavimo ir dalyvauja tarptautinių, regioninių bei dvišalių organizacijų (Adrijos ir Jonijos jūrų iniciatyvos, Pietryčių Europos bendradarbiavimo iniciatyvos (SECI), Europolo, Interpolo) veikloje.

Į šalį atvykstančios transporto priemonės ir asmenys tikrinami nustatytuose sienos perėjimo punktuose. Siekiant, kad neteisėtai į Graikiją atvykstantys asmenys neteisėtai neimportuotų ginklų, nuolat tikrinamos sausumos ir jūrų sienos (bendradarbiaujant su uosto tarnybomis). Jei randama ginklų, visada atliekamas išsamus tyrimas siekiant identifikuoti ir likviduoti nusikalstamas organizacijas, kurios gali veikti neteisėtos prekybos ginklais srityje. Srityse, kuriose kyla rimtų prekybos ginklais, jų turėjimo ir naudojimo problemų, imamasi specialių priemonių, bendradarbiaujant su vietos bendruomenėmis ir valdžios institucijomis.

Graikijai atstovaujama tarptautinėse ir regioninėse organizacijose bei iniciatyvose, todėl mūsų pareigūnai 2008 m. dalyvavo ir šiais metais dalyvauja susitikimuose ir seminaruose, kurių metu aptariami šaulių ir lengvųjų ginklų klausimai. Informuojama, kad ginklų žymėjimo srityje:

1. Graikijoje yra tik vienas gamintojas, gaminantis ginklus prekybos tikslais – valstybės įmonė, kuri gamina ginklus Krašto apsaugos ministerijos poreikiams patenkinti.

2. Ginklų gamybos šaliai nustatyti, bendradarbiaudama su jūsų Direktoratu, Graikija pageidauja naudoti NATO STANAG 1059 žymėjimo sistemą.

Pridedame lentelę, kurioje nurodyti Graikijos policijos tarnybų 2008 m. konfiskuoti ginklai – daiktai / priemonės baustinoms veikoms atlikti arba rasti ginklai.

Tokie ginklai yra įrodymai parengtose proceso bylose, o dėl jų ateities sprendžia kompetentingas teismas, nagrinėdamas kiekvieną bylą, laikydamasis Įstatymo 2168/1993 16 straipsnio.

2008 m. Graikijoje konfiskuotų ginklų ir sprogmenų lentelė:

Šautuvai – 165

Pistoletai – 501

Revolveriai – 134

Sportiniai ginklai (Flober) – 829

Iš viso – 1 629

ITALIJA

Nuo 2000 m. bent kartą per metus posėdžiauja ad hoc Šaulių ir lengvųjų ginklų techninių klausimų darbo grupė, į kurios sudėtį įeina atitinkamų ministerijų, teisėsaugos įstaigų ir gamintojų asociacijų atstovai. Ši grupė yra tinkamas forumas svarbiausiems šio klausimo aspektams aptarti, įskaitant svarbiausius nacionalinius ir tarptautinius įvykius.

2008 m. posėdyje daugiausia buvo aptariamas pasirengimas 2008 m. vykusiam trečiajam kas dveji metai vykstančiam programoje dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo dalyvaujančių valstybių susitikimui ir daugiašalės žymėjimo ir susekimo priemonės įgyvendinimui. Atsižvelgdama į tai, kad šaulių ir lengvųjų ginklų gamybos, žymėjimo, apskaitos, kaupimo ir perdavimo srityje Italijos teisės aktuose laikomasi griežto požiūrio, ši grupė padarė išvadą, kad pagrindinių tarptautinių iniciatyvų, kuriomis siekiama kovoti su neteisėta prekyba šaulių ir lengvaisiais ginklais, nacionalinis įgyvendinimo lygis yra pakankamai aukštas.

2008 m. Italijos ginkluotosios pajėgos sunaikino daugiau kaip 50 000 pertekliniais Italijos teritorijoje nustatytų šaulių ir lengvųjų ginklų.

AIRIJA

Verslo, prekybos ir užimtumo ministerija, karinės ir dvejopo naudojimo įrangos eksporto licencijas išduodanti institucija, vadovavo 2008 m. Eksporto kontrolės akto priėmimo procesui. Šiuo teisės aktu atnaujintos Airijos teisės nuostatos šioje srityje ir nustatyta tarpininkavimo bei techninės pagalbos kontrolė.

Užsienio reikalų ministerija visus metus palaikė ryšius su Transporto ministerija, kad užtikrintų, jog būtų visapusiškai suprantama neteisėtų ginklų vežimo oro transportu rizika.

LIETUVA

Nuo ataskaitos pateikimo 2007 m. teisės aktai dėl šaulių ir lengvųjų ginklų nebuvo keičiami. Ataskaitos dėl karinės įrangos eksporto buvo teikiamos reguliariai.

LIUKSEMBURGAS

Šios srities teisinę bazę sudaro 1983 m. kovo 15 d. Ginklų ir šaudmenų įstatymas bei 1995 m. spalio 31 d. Didžiosios Hercogystės reglamentas dėl specialiai kariniam naudojimui skirtų ginklų, šaudmenų ir įrangos bei su jais susijusios technologijos importo, eksporto ir tranzito. Šie teisės aktai paskelbti Liuksemburgo Didžiosios Hercogystės oficialiajame leidinyje Mémorial. Tebevyksta galiojančių teisės aktų peržiūra.

Užsienio reikalų ministerijai pavesta palaikyti ryšius su kitomis valstybėmis ir organizacijomis, siekiant tarptautiniu lygiu koordinuoti veiklą šaulių ir lengvųjų ginklų srityje.

PORTUGALIJA

Toliau buvo dedamos pastangos skatinti administracinių ir teisėsaugos įstaigų bendradarbiavimą, veiklos koordinavimą ir keitimąsi informacija, kovojant su šaulių ir lengvųjų ginklų kaupimu ir plitimu bei siekiant užkirsti kelią neteisėtai prekybai jais. 2008 m. buvo reguliariai rengiami susitikimai su Užsienio reikalų ministerijos, Gynybos ministerijos, Vidaus reikalų ministerijos, Portugalijos žvalgybos tarnybų ir Finansų ministerijos atstovais.

RUMUNIJA

Rumunijos ginklų eksporto kontrolės sistemą sudaro:

— Teisinė sistema — eksporto kontrolės pirminiai teisės aktai, — įgyvendinamieji antrinės teisės aktai, įskaitant karinių prekių, kurioms taikomas karinių prekių eksporto, importo ir kito perdavimo kontrolės režimas, sąrašas, — 1–asis ramstis: leidimų prekiauti karinėmis prekėmis, įskaitant šaulių ir lengvuosius ginklus bei jų šaudmenis, išdavimas bendrovėms (registravimas), — 2–asis ramstis: kiekvieno perdavimo licencijavimas: eksporto ir importo (galutinio ir laikino), reeksporto, tarpininkavimo, vežimo tranzitu, perkrovimo, nekomercinės veiklos.

— Licencijų išdavimas ir vertinimas — Nacionalinė licencijų išdavimo institucija (Nacionalinė eksporto kontrolės agentūra); — Prašymų išduoti licencijas vertinimo tarpžinybinė taryba (Užsienio reikalų ministerijos, Gynybos ministerijos, Ūkio ministerijos, Administravimo ir vidaus reikalų ministerijos, Nacionalinės muitinės tarnybos, Rumunijos žvalgybos tarnybos ir Užsienio žvalgybos tarnybos atstovai), — licencijų išdavimo taisyklės ir tvarka, — šaulių ir lengvųjų ginklų perdavimas patvirtinamas tik atskira licencija, numatant papildomas sąlygas.

— Vykdymo užtikrinimas — vykdymo ir laikymosi užtikrinimo institucijos (Nacionalinė eksporto kontrolės agentūra, Nacionalinė muitinės tarnyba, Administravimo ir vidaus reikalų ministerija), — sankcijas reglamentuojančios nuostatos (Nacionalinė eksporto kontrolės agentūra, Teisingumo ministerija),

— Pramonės atstovų informavimas (kasmetinės konferencijos, seminarai, praktiniai užsiėmimai, apvaliojo stalo susitikimai),

— Skaidrumas: ketvirčio ataskaitos ir metinės ataskaitos dėl ginklų eksporto.

SLOVAKIJA

Slovakijos Respublikoje galioja atitinkami teisės aktai ir būtinos administracinės priemonės, skirtos šaulių ir lengvųjų ginklų gamybai, turėjimui, žymėjimui ir prekybai jais kontroliuoti. Veiksminga eksporto kontrolės sistema sudaro sąlygas valdžios institucijoms nustatyti ir stebėti ginklų judėjimą bet kuriuo metu visoje Slovakijos teritorijoje.

Ši sistema veiksmingai padeda kovoti su neteisėta prekyba įprastiniais ginklais Slovakijos Respublikoje.

SLOVĖNIJA

Slovėnijoje Užsienio reikalų ministerija ir toliau yra šios srities JT programos įgyvendinimą koordinuojanti institucija. Ši ministerija yra taip pat atsakinga už Slovėnijos užsienio politiką šaulių ir lengvųjų ginklų srityje. Kaip ES narė Slovėnija privalo dalyvauti tam tikroje tarptautinių ir regioninių organizacijų veikloje. Vidaus reikalų ministerija kontroliuoja šaulių ir lengvųjų ginklų eksportą ir importą, o Gynybos ministerija atsako už kariniais tikslais naudojamų šaulių ir lengvųjų ginklų importo ir eksporto kontrolę.

Slovėnijos policija ir muitinės administracija atsako už valstybinės sienos ir sienos perėjimo punktų kontrolę. Jos tiesiogiai kontroliuoja per valstybės sieną gabenamus krovinius. 2008 m. policija sulaikė nemažai šaulių ir lengvųjų ginklų, kuriuos asmenys mėgino gabenti per Slovėnijos Respublikos teritoriją. Ypač padaugėjo baudžiamųjų veikų, kurioms taikomas Baudžiamojo kodekso 310 straipsnis arba naujojo Baudžiamojo kodekso 307 straipsnis: 2008 m. buvo įvykdyta 160, o 2007 m. – 129 baudžiamosios veikos (neteisėta ginklų ar sprogstamųjų medžiagų gamyba ir prekyba jais). Buvo įvykdyta keletas operacijų taikant slaptų tyrimų metodus ir būdus, įskaitant tariamą ginklų ir sprogstamųjų medžiagų įsigijimą, slaptą susekimą, slaptą pokalbių ar informacijos perdavimo ryšio priemonėmis klausimąsi, slaptų policijos agentų naudojimą. Dauguma ginklų buvo konfiskuoti įprastiniu būdu – atlikus kratą namuose, patikrinus prie valstybės sienos arba patikrinus kelių transporto priemonę. Daug atskirų ginklų buvo konfiskuota iš prekiautojų narkotikais per kratas namuose arba iš nelegalią migraciją organizuojančių asmenų. Vis dėlto tai nėra įprastinė prekyba ginklais, o apsiginklavimas asmens apsaugos tikslais. Kontrabanda užsiimantys asmenys per Slovėniją keliauja tranzitu arba keliauja ar kontrabanda gabena ginklus vadinamuoju Balkanų keliu iš Pietryčių Europos į ES.

ISPANIJA

2008 m. Ispanija padarė daug pažangos įgyvendindama JT veiksmų programą dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo, bei taikydama tarptautinę šaulių ir lengvųjų ginklų žymėjimo ir susekimo priemonę.

Vykdyta taikios gyvensenos propagavimo ir papildomų kontrolės gerinimo standartų nustatymo veikla bei sustiprinti nusistovėję ryšiai su Jungtinių Tautų Nusiginklavimo reikalų biuru, Interpolu, regioninėmis organizacijomis (ESBO, NATO) ir nevyriausybinėmis organizacijomis (tiek nacionalinėmis, tiek užsienio).

Susitikimus šiais klausimais reguliariai rengė įvairūs ministerijų departamentai, atsakingi už veiklos koordinavimą ir keitimąsi informacija šaulių ir lengvųjų ginklų bei jų šaudmenų srityje, t. y. Nuolatinė tarpžinybinė ginklų ir sprogmenų komisija (CIPAE, du susitikimai per mėnesį), Tarpžinybinė užsienio prekybos gynybos ir dvejopo naudojimo prekėmis reguliavimo taryba (JIMDDU, vienas susitikimas per mėnesį) bei darbo grupės, atsakingos už neteisėtos prekybos šaulių ir lengvaisiais ginklais aptikimą ir kovą su ja.

Koordinuojant Gardia Civil Centrinei ginklų ir sprogmenų inspekcijai, 2008 m. Ispanijos kompetentingos institucijos konfiskavo 185 neteisėtus šaunamuosius ginklus (137 iš Šengeno erdvės valstybių ir 48 – iš Šengeno erdvei nepriklausančių šalių). Šiuo metu Ispanijos valdžios institucijos savo žinioje iš viso turi 278 382 įvairių rūšių šaunamuosius ginklus, iš kurių 23 769 jau atrinkti pardavimui aukcionuose, o 30 048 – sunaikinimui.

2008 m. valdžios institucijos atliko 22 738 inspekcijas, po kurių gamintojams, ginklininkams, asmenims ar saugumo firmoms iškeltos 716 bylos; iš jų 207 bylos yra susijusios su šaunamaisiais ginklais, o 529 – su sprogmenimis. Muitinės darbuotojai oro ir jūrų uostuose taip pat reguliariai vykdo veiklą, siekdami nustatyti, ar nėra pažeidimų.

ŠVEDIJA

2008 m. Švedija nekeitė teisės aktų dėl šaulių ir lengvųjų ginklų.

JUNGTINĖ KARALYSTĖ

2008 m. Gynybos ministerija sunaikino iš viso 1 001 šaulių ginklą.

I.B Naujai įsigalioję teisės aktai, galiojančių teisės aktų praktinio veikimo peržiūra

Kai kurios valstybės narės 2008 m. priėmė naujus teisės aktus arba šiuo metu atlieka galiojančių teisės aktų peržiūrą. Toliau pateikiama išsamesnė informacija apie juos.

AUSTRIJA

2008 m. neįsigaliojo naujų tesės aktų dėl šaulių ir lengvųjų ginklų.

Priėmus 2005 m. Užsienio prekybos įstatymą ir vėliau 2006 m. Užsienio prekybos reglamentą labai pagerėjo ginklų eksporto kontrolė. Šiais įgyvendinamaisiais teisės aktais licencijų išdavimas suderintas su atitinkamomis ES elgesio kodekso ginklų eksporto srityje nuostatomis ir jos tampa privalomomis Austrijos prekybininkams. Be to, juose tarpininko ir tarpininkavimo veiklos sąvokos apibrėžiamos laikantis Tarybos bendrosios pozicijos 2003/468/BUSP dėl tarpininkavimo ginklų prekyboje kontrolės.

Austrijos Karinių priemonių reglamentas bei Ekonomikos ir darbo ministerijos karinės įrangos, kuri nėra karinės priemonės, sąrašas atitinka ES bendrąjį karinės įrangos sąrašą. Pagal Užsienio prekybos įstatymą į ES bendrąjį karinės įrangos sąrašą įtrauktai įrangai taikomas reikalavimas gauti eksporto, tranzito ir tarpininkavimo licenciją. Prekybai Bendrijos viduje į ES bendrąjį karinės įrangos sąrašą įtrauktomis prekėmis taikoma, su tam tikromis išimtimis, stebėsenos procedūra. Techninė pagalba įprastinių ginklų sistemų, kurias galima pritaikyti kariniams tikslams, tobulinimui, gamybai, tvarkymui, naudojimui, priežiūrai ar kitokiam paslaugų teikimui, kaupimui, bandymui ar platinimui nesuteikiama tokiais atvejais: jeigu tokia pagalba prieštarauja ribojamosioms priemonėms, nustatytoms pagal ES bendrąsias pozicijas ar ES bendruosius veiksmus, ESBO rezoliucijas ar pagal privalomą Jungtinių Tautų Saugumo Tarybos rezoliuciją.

Be to, gynybos ministro priimtose taisyklėse išvardijamos karinės priemonės ir kiti ginklai, kurių sunaikinimo galimybė yra svarstoma. Šis sąrašas sudarytas remiantis ES ir ESBO pateiktomis apibrėžtimis.

BELGIJA

2006 m. birželio 8 d. Įstatymas dėl ginklų laikymo ir perdavimo šalyje, kuriuo buvo labai sušvelnintos ginklų laikymo sąlygos, po šaudymo atvejo 2008 m. liepos 25 d. buvo iš dalies pakeistas siekiant pagerinti jo taikomumą.

KIPRAS

Šaulių ir lengvųjų ginklų eksportas, tranzitas ir pakartotinis perdavimas (reeksportas) reglamentuojamas Ministro įsakymu 257/2005, 2005 m. Gynybos (Karinės įrangos eksporto reglamentas) potvarkiu, iš dalies pakeistu Ministro įsakymu 165/2008. Pirmiau minėtas potvarkis yra suderintas su ES elgesio kodeksu ginklų eksporto srityje ir su atitinkama 2000 m. birželio 13 d. Tarybos deklaracija (2000/C191/01). Komercijos, pramonės ir turizmo ministerija yra kompetentinga institucija visoms šaulių ir lengvųjų ginklų eksporto, pakartotinio perdavimo (reeksporto) ir tranzito licencijoms išduoti. Pagal muitinės teisės aktų nuostatas už kontrolės vykdymą yra atsakingas Muitinių ir akcizų departamentas.

Šaulių ir lengvųjų ginklų importas, įsigijimas, turėjimas ir transportavimas reglamentuojamas Įstatymu 113 (1) 2004 dėl šaunamųjų ir nešaunamųjų ginklų. Įstatymas yra suderintas su Europos Sąjungos direktyva 91/477 EB su pakeitimais ir Tarybos deklaracija 2000/C191/01.

Tam tikrų šaulių ir lengvųjų ginklų gamyba reglamentuojama Įstatymu 113 (1) 2004 (III dalis, 7 straipsnio 1 dalis). Remiantis įstatymu gaminti ginklus draudžiama Respublikos piliečiams ar gyventojams, išskyrus atvejus, kai jie turi policijos vadovo tuo tikslu išduotą galiojančią licenciją. Ši konkreti licencija išduodama piliečiams laikantis įstatyme numatytų sąlygų. Be kita ko, turi būti laikomasi tokių sąlygų: pareiškėjas neturi būti teistas, turi būti ištirta, ar licencijos turėjimas nekelia pavojaus jam, vyriausybei ir viešajai tvarkai, be to, turi būti atlikta pareiškėjo vyriausybinė medicininė apžiūra. Įstatymu 113 (1) 2004 reglamentuojama neteisėta šaulių ir lengvųjų ginklų gamyba, turėjimas, kaupimas ir neteisėta prekyba jais. Už įstatymo nuostatų pažeidimą jame numatytos bausmės – laisvės atėmimas iki 15 metų ir (arba) 42 715 EUR bauda.

Kipro policijos centriniame komisariate įsteigtas specialus registro skyrius (nacionalinis ginklų archyvas), o elektroninė duomenų bazė palengvina keitimąsi informacija apie šaulių ir lengvuosius ginklus su kitomis ES kompetentingomis institucijomis, regioninėmis organizacijomis ir kitomis šalimis.

DANIJA

Naujausios teisėkūros iniciatyvos

2007 m. nebuvo jokių teisėkūros iniciatyvų, susijusių su šaulių ir lengvaisiais ginklais.

2004 m. spalio 1 d. įsigaliojo naujas įstatymas, kuriuo nustatomos ginklų transportavimo tarp trečiųjų šalių (t. y. kitų šalių nei Danija) taisyklės. Šiomis taisyklėmis draudžiama transportuoti ginklus ir t. t. į šalis, kurioms taikomas JT, ES arba ESBO nustatytas ginklų embargas. Be to, draudžiamas transportavimas tarp trečiųjų šalių, kurios nėra išdavusios reikalingų eksporto ir importo licencijų.

Be to, 2005 m. birželio 14 d. Danijos Parlamentas priėmė įstatymą, nustatantį, be kita ko, tarpininkavimą ginklų srityje. Pagal šį įstatymą, neturint teisingumo ministro ar ministro įgalioto asmens licencijos yra draudžiama kaip tarpininkui derėtis dėl sandorių, kuriais, be kita ko, ginklai ir t. t., kaip apibrėžta Danijos teisės aktuose dėl ginklų ir sprogmenų, perduodami iš vienos ES nepriklausančios šalies į kitą ES nepriklausančią šalį, ar juos rengti. Be to, draudžiama pirkti arba parduoti tokius ginklus ir t. t. jų perdavimo iš vienos ES nepriklausančios šalies į kitą ES nepriklausančią šalį metu, ar kaip ginklų ir t. t. savininkui parengti tokį perdavimą. Draudimas netaikomas užsienyje gyvenančių Danijos piliečių kitoje ES valstybėje narėje ar už ES ribų vykdomai veiklai. Įstatymu įgyvendinama 2003 m. birželio 23 d. Europos Tarybos bendroji pozicija 2003/468/BUSP dėl tarpininkavimo ginklų prekyboje kontrolės.

Naujausios įgyvendinimo iniciatyvos

2007 m. Danijos nacionalinė policija atliko intensyvų tikslinį tyrimą, susijusį su rokeriais ir gaujų nariais, be kita ko, siekdama atskleisti neteisėtą ginklų turėjimą ir iškelti atitinkamus kaltinimus. Ginklai ne kartą panaudoti skirtingų gaujų narių ar su jais susijusių asmenų tarpusavio konfliktuose.

2007 m. Nacionalinis teismo ekspertizės tarnybų centras iš viso tyrimams gavo 949 ginklus. Danijos nacionalinė policija neturi informacijos, kiek ginklų konfiskuota iš gaujų narių.

PRANCŪZIJA

Priėmus 2008 m. gegužės 21 d. Direktyvą 2008/51/EB, su Jungtinių Tautų Protokolu dėl šaunamųjų ginklų suderinta 1991 m. birželio 18 d. Direktyva 91/477/EEB dėl ginklų įsigijimo ir laikymo kontrolės (vidaus rinkoje). Atsižvelgdama į šioje direktyvoje numatytus patikslinimus, Prancūzija pradėjo nagrinėti priemones, kurių ji turėtų imtis, kad būtų laikomasi direktyvos ir kad Prancūzija galėtų prisijungti prie Jungtinių Tautų Protokolo dėl šaunamųjų ginklų.

VOKIETIJA

Vokietija ėmėsi konkrečių veiksmų, siekdama įgyvendinti JT Protokolo prieš neteisėtą šaunamųjų ginklų, jų dalių, komponentų bei šaudmenų gamybą ir prekybą jais, papildančio Jungtinių Tautų Konvenciją prieš tarptautinį organizuotą nusikalstamumą, ir tarptautinio dokumento, įgalinančio valstybes laiku ir patikimai nustatyti bei susekti neteisėtus šaulių ir lengvuosius ginklus, nuostatas. Po to patikslinus Ginklų įstatymą, ginklų žymėjimas ir apskaita pradėti taikyti ir pagrindinėms ginklų dalims, todėl tapo paprasčiau susekti ginklų kilmę tarptautiniu lygiu.

LATVIJA

2008 m. nepriimta jokių naujų teisės aktų dėl šaulių ir lengvųjų ginklų.

Atsižvelgiant į 2008 m. gruodžio 8 d. ES Tarybos bendrąją poziciją 2008/944/BUSP, nustatančią bendrąsias taisykles, reglamentuojančias karinių technologijų ir įrangos eksporto kontrolę, reikiamos nuostatos bus atitinkamai įtrauktos į Latvijos Respublikos nacionalinės teisės aktus.

2008 m. iš fizinių asmenų Latvijoje konfiskuota iš viso 3 217 neteisėtų šaunamųjų ginklų.

Laikantis atitinkamų Baudžiamojo įstatymo nuostatų, buvo iškelta 270 baudžiamųjų bylų. Latvijoje buvo išaiškinta 30 nusikaltimų ir areštuotos 5 nusikalstamos grupuotės, susijusios su neteisėtais šaunamaisiais ginklais.

Latvijos Respublikoje iš fizinių ir juridinių asmenų konfiskuoti šaulių ir lengvieji ginklai išlydomi.

LIUKSEMBURGAS

1983 m. kovo 15 d. Įstatymo dėl ginklų ir šaudmenų 4 straipsniu draudžiamas tam tikrų rūšių ginklų ir šaudmenų importas, gamyba, pakeitimas, remontas, įsigijimas, pirkimas, laikymas, sandėliavimas, transportavimas, nešiojimas, perdavimas, pardavimas, eksportas ar prekyba jais. Tačiau, nepaisant šios nuostatos, teisingumo ministras gali visų pirma duoti leidimą:

a) importuoti, įsigyti, pirkti, transportuoti, laikyti, parduoti, perduoti arba eksportuoti ginklus ir šaudmenis, kurie yra antikvariniai daiktai, meno kūriniai ar dekoratyviniai daiktai, arba kurie yra skirti įtraukti į kolekciją ar ekspoziciją, arba jais prekiauti; leidimas gali būti išduodamas su sąlyga, kad ginklas turi būti visam laikui padarytas nebenaudojamu;

b) importuoti, įsigyti, pirkti, transportuoti, turėti, parduoti, perduoti arba eksportuoti ginklus ir šaudmenis mokslo ar švietimo tikslais;

c) importuoti, eksportuoti arba tranzitu iš užsienio vežti ginklus, kurie keliauja į kitą šalį.

Toks leidimas gali būti išduodamas su sąlyga, kad tų ginklų negalima naudoti jokiu kitu tikslu, išskyrus pirmiau nurodytą.

Liuksemburgas neturi nacionalinės žymėjimo sistemos, kuri būtų naudojama gaminant ir (arba) importuojant šaulių ginklus. Šalyje nėra ginklų gamyklų. Ginklininkai ir ginklais bei šaudmenimis prekiaujantys asmenys turi registruoti jų gaunamus ir išduodamus ginklus, nurodant kiekvieno ginklo markę, kalibrą ir serijos numerį bei tiekėjo ir pirkėjo pavardes / pavadinimus bei adresus. Į registrą taip pat turi būti įtrauktas ministro duoto leidimo numeris ir išdavimo data. Šie duomenys turi būti pateikiami bet kurio valdžios institucijų atstovo prašymu. Ginklininkų ir ginklais prekiaujančių asmenų gali būti pareikalauta savo registro kopiją pateikti teisingumo ministrui. Teisingumo ministras nustato didžiausią ginklų ir šaudmenų kiekį, kurį ginklininkams ir ginklais prekiaujantiems asmenims leidžiama laikyti sandėlyje.

Maištų, įtartinų susirinkimų ar viešosios tvarkos pažeidimų atvejais teisingumo ministras gali įsakyti uždaryti ar evakuoti visas ginklų ir šaudmenų parduotuves ir sandėlius bei perkelti jose laikomas atsargas į tam tikrą nurodytą vietą.

1983 m. kovo 15 d. įstatymo pažeidimai yra baudžiami laisvės atėmimu nuo aštuonių dienų iki penkerių metų.

Eksportas

Prašymas leisti vykdyti eksportą turi būti teikiamas draudžiamų šaunamųjų ginklų departamentui kartu su įsigijančiojo asmens tapatybės dokumento kopija.

Be to, pareiškėjai privalo pateikti, ES valstybių narių atveju, dokumentą, kuriuo patvirtinamas valstybės, kurioje gyvena įsigijantysis asmuo, sutikimas, arba, ES nepriklausančių valstybių atveju, tos valstybės leidimo įsigyti šaunamąjį ginklą kopiją.

Gavęs leidimą, įsigijantis asmuo gali fiziškai pasiimti atitinkamą šaunamąjį ginklą iš pardavėjo ir transportuoti jį iki Liuksemburgo sienos. Atsižvelgiant į tai, kad toks leidimas galioja tik Liuksemburge, įsigijantis asmuo privalo teirautis valstybės, kurioje jis gyvena, ar yra reikalingas leidimas pagal tos valstybės teisės aktus.

Be to, Užsienio reikalų ministerijos licencijavimo tarnybos būtina prašyti išduoti eksporto licenciją.

Pagal Direktyvos 91/477/EEB dėl ginklų įsigijimo ir laikymo kontrolės (11 straipsnio) nuostatas ir ją taikydamas Liuksemburgas praneša kitoms atitinkamoms valstybėms narėms apie išduotas eksporto į jų teritorijas licencijas.

Licencijų tarnyba gali reikalauti, kad prie prašymų tranzitu vežti ginklus, šaudmenis ir specialiai kariniam naudojimui skirtą įrangą bei su tuo susijusias technologijas būtų pridedamas dokumentas, kuriame šalies, iš kurios yra prekės, kompetentingos institucijos patvirtintų, kad eksportas į nurodytą paskirties šalį yra leidžiamas.

Prie prašymų išduoti eksporto arba tranzito licencijas turi būti pridedamas pareiškėjo pasirašytas įsipareigojimas eksporto arba tranzito operaciją atlikti pagal licenciją. Po kiekvieno prekių, kurioms išduota eksporto licencija, išsiuntimo eksportuotojas per tris mėnesius licencijų tarnybai turi pateikti įrodymą, kad prekės pasiekė leidžiamą paskirties valstybę ir kad importuotojas gavo leidimą prekes naudoti šalies viduje.

Tokiu įrodymu laikomas importuojančios šalies muitinės tarnybų išduotas dokumentas, patvirtinantis, kad eksportuotos prekės buvo deklaruotos naudojimui šalies viduje, arba bet kuris kitas dokumentas, patvirtinantis, kad importuojančioje šalyje prekes tiesiogiai perėmė tą daryti įgaliota institucija arba bet kuri jos vardu veikianti įmonė.

Ginklų sunaikinimas

Liuksemburge (armijos, policijos ir muitinės) naudojamas metodas yra ginklų naikinimas pjaustymo būdu. Tai atlieka minėtų institucijų atitinkamos ginklų saugyklos. Visas supjaustytas metalas sudedamas į konteinerį ir ginklų saugyklos darbuotojų gabenamas į plieno liejyklas, kur jis dalyvaujant liudininkams lydomas elektrinėse aukštakrosnėse. Tada parengiamas šios operacijos protokolas.

MALTA

2008 m. Malta įgyvendino 2008 m. Įstatymą dėl ginklų, kuriuo reglamentuojami mokomojo šaudymo šaunamaisiais ginklais leidimai nepilnamečiams. Šis teisės aktas suteikia galimybę policijos komisarui išduoti leidimus nepilnamečiams licencijuotoje šaudykloje užsiimti mokomuoju šaudymu pneumatiniais šautuvais, ilgaisiais lygiavamzdžiais ginklais ir šaunamaisiais ginklais, užtaisomais per vamzdį.

NYDERLANDAI

2008 m. Nyderlandai nekeitė šaulių ir lengvuosius ginklus reglamentuojančių teisės aktų.

LENKIJA

2001 m. birželio 22 d.Kariniam ar policijos naudojimui skirtų sprogmenų, ginklų, šaudmenų ir technologijos gamybos ir prekybos jais srityje vykdomos ekonominės veiklos įstatymas (Teisės aktų leidinys Nr. 67, 679 punktas, su pakeitimais) buvo iš dalies pakeistas, siekiant suderinti Lenkijos teisės aktus su Europos Sąjungos teise. Be to, 2006 m. Lenkijai ratifikavus Konvenciją dėl plastikinių sprogstamųjų medžiagų žymėjimo aptikimo tikslais, gamintojai privalo žymėti plastikines sprogstamąsias medžiagas.

Iš dalies pakeistas 1999 m. gegužės 21 d.Ginklų ir šaudmenų įstatymas (Teisės aktų leidinys Nr. 53, 549 punktas, su pakeitimais), tačiau šie pakeitimai neturi poveikio ginklų gamybai, prekybai jais ir jų žymėjimui.

Kitų teisės aktų, reglamentuojančių šaulių ir lengvuosius ginklus, Lenkija nekeitė.

Lenkija toliau vykdė veiklą pramonės atstovų informavimo srityje – buvo organizuojami renginiai, pavyzdžiui, seminarai, siekiant tarp bendrovių propaguoti ir skleisti eksporto kontrolės teisinę sistemą ir geriausios praktikos pavyzdžius.

PORTUGALIJA

2008 m. neįsigaliojo naujų teisės aktų dėl šaulių ir lengvųjų ginklų.

Šiuo metu iš dalies keičiamas Įstatymas 5 /2006, kuriuos nustatoma nauja teisinė sistema, apimanti šaulių ir lengvųjų ginklų, jų dalių ir atitinkamų šaudmenų gamybą, remontą, importą, eksportą, perdavimą, sandėliavimą, apyvartą, prekybą jais, licencijavimą, įsigijimą ir turėjimą. Peržiūros tikslas – nustatyti griežtesnes sankcijas už neteisėtų ginklų turėjimą ir už naudojant ginklus įvykdytus nusikaltimus.

Neteisėta šaulių ir lengvųjų ginklų gamyba, įsigijimas, turėjimas, transportavimas, kaupimas ir prekyba jais (įskaitant tarpininkavimą) pagal Įstatymą 5/2006 (86 ir 87 straipsniai) jau laikomi nusikaltimais ir skiriamos įvairios sankcijos – pradedant baudomis ir baigiant įkalinimu iki 10 metų.

2008 m. policija sulaikė iš viso 2 500 šaunamųjų ginklų, sunaikinta – 1 105 ginklai.

RUMUNIJA

Nors ir imtasi naujų iniciatyvų iš dalies keisti / keisti pirminės teisės aktus, 2008 m. teisinė sistema pakeista nebuvo.

SLOVAKIJA

Nacionaliniu lygiu įgyvendinant ES bendruosius veiksmus dėl šaulių ir lengvųjų ginklų bei ES neteisėtos prekybos įprastiniais ginklais prevencijos ir kovos su ja programą, taip pat šaulių ir lengvuosius ginklus reglamentuojančių teisės aktų atžvilgiu Slovakijoje nepadaryta jokių pakeitimų. 2008 m. Slovakija pradėjo rengtis visų asmenų, turinčių neteisėtų šaulių ir lengvųjų ginklų, amnestijai. Pagal amnestijos sąlygas asmenys gali visai nebaudžiami ir netraukiami baudžiamojon atsakomybėn registruoti bet kurį šaulių ar lengvąjį ginklą policijos įstaigose, ir jiems nereikia aiškinti ginklo kilmės ar įsigijimo būdo. Vyriausybė siekia suteikti šią galimybę asmenims, nuo, pavyzdžiui, I arba II pasaulinio karo laikų laikantiems neregistruotus, slepiamus ginklus.

SLOVĖNIJA

2008 m. vasario 21 d. Vyriausybės dekretu atnaujinta Nacionalinio kontaktinio punkto šaulių ir lengvųjų ginklų klausimais narystė. Nacionalinė šaulių ir lengvųjų ginklų klausimų koordinavimo institucija prisijungė prie kitų atitinkamų vyriausybės institucijų, siekdama formuoti ir koordinuoti nacionalinę politiką šaulių ir lengvųjų ginklų klausimais. Nacionalinis kontaktinis punktas šaulių ir lengvųjų ginklų klausimais yra sudarytas iš Užsienio reikalų, Vidaus reikalų, Gynybos, Finansų ir Transporto ministerijų bei Slovėnijos žvalgybos ir saugumo agentūros atstovų.

a) Gynybos įstatymo (Slovėnijos Respublikos oficialusis leidinys Nr. 82/1994 ir 40/2004) su jo 2003 m. bei 2004 m. pakeitimais 77 ir 78 straipsniuose išsamiai reglamentuojamos prekybos kariniais ginklais ir įranga sąlygos ir taikymo sritis, ypač daug dėmesio skiriant sandoriams, susijusiems su tarpininkavimu ginklų srityje, taip pat nustatomos teisėtos sankcijos už šių nuostatų pažeidimus;

b) Slovėnijos Respublikos Vyriausybės dekretu dėl prekybos kariniais ginklais ir įranga bei jų gamybos leidimų (Slovėnijos Respublikos oficialusis leidinys Nr. 18/2003 ir 31/2005) teisiškai reglamentuojama karinių ginklų ir įrangos importo, eksporto, sandėliavimo, vežimo tranzitu ar tarpininkavimo šioje srityje leidimų išdavimo tvarka; Šiuo dekretu numatoma, kad kiekvienas tokių prekių eksporto prašymas pirmiausia turėtų būti pateiktas svarstyti ekspertų komisijai dėl preliminarios nuomonės teikimo pagal Slovėnijos Respublikos Vyriausybės nustatytą prekybos kariniais ginklais ir įranga leidimų išdavimo tvarką. Prieš Gynybos ministerijai išduodant leidimą, komisija tikrina kiekvieną prašymą dėl karinės įrangos ar ginklų eksporto administracine tvarka ir priima atitinkamą (teigiamą arba neigiamą) sprendimą;

c) 2003 m. balandžio mėn. Slovėnijos Respublikos nacionalinė asamblėja priėmė Įstatymą, kuriuo ratifikuojamas JT Protokolas prieš neteisėtą šaunamųjų ginklų, jų dalių bei komponentų bei šaudmenų gamybą ir prekybą jais, papildantis JT konvenciją prieš tarptautinį organizuotą nusikalstamumą; Slovėnijos Respublikos oficialusis leidinys Nr. 48/2004, 2004 m. balandžio 30 d.;

d) 2004 m. balandžio mėn. Nacionalinė asamblėja priėmė Įstatymą, kuriuo ratifikuojama JT konvencija prieš tarptautinį organizuotą nusikalstamumą, t. y. „2000 m. Palermo Konvencija“ (Slovėnijos Respublikos oficialusis leidinys Nr. 41/2004, 2004 m. balandžio 22 d.);

e) 2004 m. buvo priimtas Įstatymas, iš dalies keičiantis Įstatymą dėl ginklų (Slovėnijos Respublikos oficialusis leidinys Nr. 61/2000, 73/2004). Naujausiu 2004 m. liepos mėn. Įstatymo dėl ginklų pakeitimu vėl numatytas vienerių metų amnestijos ir ginklų legalizavimo pereinamasis laikotarpis; tarpininkavimas ginklų srityje taip pat klasifikuojamas kaip prekybos ginklais dalis;

f) 2003 m. Vidaus reikalų ministerijos priimtomis pristatytų, aptiktų ar konfiskuotų ginklų tvarkymo taisyklėmis reglamentuojamos konfiskuotų ir aptiktų ginklų saugojimo ir tvarkymo procedūros Vidaus reikalų ministerijoje (ministerijos ir policijos administracinė dalis). Pagal šias taisykles visi konfiskuoti ginklai turi būti sandėliuojami Vidaus reikalų ministerijos sandėliuose. Išimtiniais atvejais administracinių padalinių patalpose galima sandėliuoti tik „teisėtus“ ginklus, t. y. ginklus arba ginklų dokumentą, kurio atžvilgiu administraciniame padalinyje vykdoma administracinė procedūra;

g) Įstatymo dėl ginklų įgyvendinimo taisyklėmis (Slovėnijos Respublikos oficialusis leidinys Nr. 40/2005) reglamentuojamos policijos procedūros prie valstybės sienos, atskirų įrašų formos ir ginklų dokumentai, patikrinimų kertant sieną procedūros bei su ES teisės aktais suderintos formos, taip pat ginklus įsigyjantiems, nešiojantiems ar sandėliuojantiems asmenims bei prekiautojams ginklais nustatyti reikalavimai ir pareigos. Įstatymas dėl ginklų buvo taip pat suderintas su JT Protokolu dėl šaunamųjų ginklų, kurį Slovėnija ratifikavo 2003 m.;

h) 2004 m. buvo iš dalies pakeistas Baudžiamasis kodeksas (Slovėnijos Respublikos oficialusis leidinys Nr. 63-2167/1994 ir 95-4208/2004) – nustatyta tarpininkavimo sudarant su ginklais susijusius sandorius ar siūlant ginklus sąvokos apibrėžtis ir inkriminavimas bei nuo trejų iki penkerių metų padidinta nustatyta įkalinimo bausmė už šios pradinės formos nusikalstamą veiką;

i) 2007 m. Slovėnija prisijungė prie Šengeno erdvės. Pastaraisiais metais Slovėnija palaipsniui kūrė papildomus policijos pareigūnų postus sienų perėjimo punktuose, didindama jų skaičių tiesiogiai vietoje;

j) Iš dalies pakeistas ir modernizuotas Slovėnijos baudžiamasis kodeksas. Naujasis baudžiamasis kodeksas taikomas nuo 2008 m. lapkričio mėn.; jame įrašytas naujas straipsnis, kuriame neteisėta prekyba ginklais ir jų gamyba apibrėžiama kaip nusikaltimas. Palyginti su ankstesne nuostata, naujojo Baudžiamojo kodekso šio straipsnio naujoje nuostatoje nustatyta, kad ginklų žymų pašalinimas ar jų padirbimas yra šios baudžiamosios veikos dalis ir kad mažas ginklų ar šaudmenų kiekis taip pat laikomas nusikaltimo dalimi.

ISPANIJA

2007 m. gruodžio 28 d. Įstatymas Nr. 53/2007 dėl užsienio prekybos gynybai skirta įranga ir dvejopo naudojimo prekėmis kontrolės įsigaliojo 2008 m. sausio 29 d. Jis grindžiamas visomis Veiksmų programos ir Jungtinių Tautų Generalinės Asamblėjos priimtų rezoliucijų, taip pat Konvencijos prieš tarptautinį organizuotą nusikalstamumą (kurią JT Generalinė Asamblėja priėmė 2001 m. gegužės 31 d.) papildomo protokolo dėl neteisėtos prekybos šaunamaisiais ginklais, jų dalimis ir šaudmenimis, vadinamo „Jungtinių Tautų Šaunamųjų ginklų protokolu“, nuostatomis bei atitinka visas šių dokumentų nuostatas.

Šio naujo įstatymo priėmimo rezultatai:

— Šių sričių teisės aktai dabar Ispanijoje yra reglamentuojami įstatymo statusą turinčiu teisės aktu, nustatančiu veiksmingesnės kontrolės priemones.

— Naujajame įstatyme nustatytos naujos nuostatos dėl užsienio prekybos gynybai skirta įranga ir dvejopo panaudojimo prekėmis, kurios visiškai atitinka Ispanijos įsipareigojimus, prisiimtus įvairiuose tarptautiniuose forumuose bei dėl visų ginklų neplatinimo režimų.

— Naujuoju įstatymu išplečiama kontrolės sritis – bus kontroliuojami visų rūšių šaunamieji ginklai, įskaitant medžioklinius ir sportinio šaudymo ginklus, jų dalis ir komponentus bei šaudmenis, vadovaujantis JT Generalinės Asamblėjos rezoliucija Nr. 55/255 prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais.

— Įstatyme aiškiai remiamasi aštuoniais kriterijais, nustatytais Europos Sąjungos elgesio kodekse ginklų eksporto srityje, taip pat ESBO priimtais kriterijais, taikomais šaulių ir lengvųjų ginklų eksporto sandoriams.

— Galiausiai, įstatyme yra aiškus įsipareigojimas skatinti regioninius bei tarptautinius procesus, kurių tikslas – geriau kontroliuoti prekybą ginklais, ir juose dalyvauti, ypač siekiant priimti Tarptautinę prekybos ginklais sutartį.

Remdamasi Įstatymu 53/2007, Ispanija priėmė naują reglamentą dėl užsienio prekybos gynybos įranga, kita įranga ir dvejopo naudojimo prekėmis bei technologijomis, t. y. 2008 m. gruodžio 12 d. Karališkąjį dekretą (Real Decreto) 2061/2008, kuriame plėtojamos Įstatymo 53/2007 įgyvendinamosios taisyklės.

Ankstesnio reglamento – 2004 m. liepos 30 d. Karališkojo dekreto 1782/2004 – pagrindinius pakeitimus galima apibendrinti taip:

1. Išplėsta visų medžioklės ir sportinio šaudymo ginklų, jų dalių ir komponentų bei šaudmenų kontrolė, pasiekus kompromisą, įtvirtintą Generalinės Asamblėjos rezoliucija 55/255, kuria patvirtinamas Protokolas prieš neteisėtą šaunamųjų ginklų, jų dalių, komponentų bei šaudmenų gamybą ir prekybą jais (2 straipsnio 2 dalis). Reikalaujama gauti leidimą iš kilmės šalies importuoti reglamentuojamus šaunamuosius ginklus. Prekyba tokiais ginklais gali būti vykdoma pagal atskiras ar bendrąsias licencijas arba rašytines deklaracijas. Prekiauti su ES šalimis leidimo nereikia, o tokia prekyba reglamentuojama šaunamųjų ginklų reglamento 6 skirsniu (1993 m. sausio 29 d. Karališkasis dekretas 137/1993) ir 1998 m. vasario 16 d. Karališkojo dekreto 230/1998, kuriuo patvirtinamas reglamentas dėl sprogmenų, 7 antraštine dalimi.

2. Papildomai numatyta susitarimų dėl gamybos pagal licenciją, t.y. dėl bet kurio proceso, kuris suteikia galimybę užsienio bendrovei gaminti produktus arba perduoti komponentus, technologijas ar žinias iš kitos bendrovės, kontrolė (2 straipsnio 1 dalis).

3. Numatyta leisti galutinai eksportuoti įrangą, kurią vežasi Ispanijos ginkluotosios pajėgos ir saugumo pajėgos, vykstančios į humanitarines ir taikos palaikymo misijas užsienyje (3 straipsnis).

4. Nuo šiol griežčiau prižiūrima tarpininkavimo gynybos įrangos srityje veikla, nes nustatyti informavimo apie transportavimo būdus, tranzito šalis ir finansavimą mechanizmai. Informavimo apie transportavimo būdus ir tranzito šalis mechanizmai nuo šiol taikomi ir kitiems eksporto sandoriams (4 straipsnio 2 dalis).

5. Nustatytos tam tikros registravimo specialiajame užsienio prekybos subjektų registre ir išbraukimo iš tokio registro sąlygos (13 straipsnis).

6. Pakeista Tarpžinybinės užsienio prekybos gynybos ir dvejopo naudojimo prekėmis reguliavimo tarybos (JIMDDU) sudėtis. Viceprezidentas nuo šiol yra užsienio reikalų valstybės sekretorius. JIMDDU papildyta nauju nariu, kuris yra Užsienio reikalų ir bendradarbiavimo ministerijos už strateginius reikalus ir terorizmą atsakingas generalinis direktorius; pradėta bendrai atstovauti policijos generaliniam direktoratui ir civilinei gvardijai (17 straipsnis).

7. Pirmą kartą Ispanijos teisės aktuose numatytas išsamus išankstinio JIMDDU informavimo išimčių sąrašas ir kontrolės dokumentų reikalavimas (18 straipsnis).

8. Priedai, kuriuose išvardyti kontroliuojami produktai, licencijų šablonai ir kontrolės dokumentai, atnaujinti atsižvelgiant į daugelyje tarptautinių teisės aktų padarytus pakeitimus. Visų pirma iš II priedo (Kitų medžiagų sąrašas) išbraukti produktai, kuriems taikoma kontrolė pagal 2005 m. birželio 27 d. Tarybos reglamentą (EB) Nr. 1236/2005 dėl prekybos tam tikromis prekėmis, kurios galėtų būti naudojamos mirties bausmei vykdyti, kankinimui ar kitokiam žiauriam, nežmoniškam ar žeminančiam elgesiui ir baudimui.

Dekretu numatomas geresnis informavimas apie tarpininkavimo veiklą, susijusią su gynybos įranga ir medžioklės ginklais, jų dalimis ir komponentais. Šis pakeitimas – tai pagrindinė Įstatymo 53/2007 ir reglamento, kuris grindžiamas šiuo įstatymu, naujovė.

JUNGTINĖ KARALYSTĖ

2008 m. Potvarkiu dėl prekybos prekėmis (kontroliuojamų prekių kategorijų) nustatyta trijų pakopų rizika grindžiama prekybos kontrolės sistema, apimanti šaulių ir lengvuosius ginklus. Suvestine redakcija šis potvarkis įtrauktas į 2008 m. Eksporto kontrolės potvarkį (įsigaliojusį nuo 2009 m. balandžio 6 d.), taip pat įtraukiant galiojančius eksporto kontrolės ir prekybos kontrolės teisės aktus, išplėsta JK prekybos kontrolė (įtraukiant papildomą šaulių ir lengvųjų ginklų transporto paslaugų teikimo kontrolę) ir patikslinta JK tranzitu vežamų ir perkraunamų prekių teisės aktais nustatytų išimčių taikymo sritis.

I.C Administracijos, teisėsaugos ir teisminių institucijų mokymas

Toliau išdėstyta ES valstybių narių pateikta informacija apie jų veiklą ir iniciatyvas nacionalinių administracijų mokymo srityje.

AUSTRIJA

2008 m. spalio 26 d. Austrija Europos ir tarptautinių reikalų ministerijoje per „atvirų durų dieną“ teikė informaciją visuomenei apie dėl šaulių ir lengvųjų ginklų kylančias problemas. Plakatais bei dokumentiniu filmu visuomenė buvo informuojama apie siaubingus neteisėtos prekybos šaulių ir lengvaisiais ginklais padarinius.

ISPANIJA

Kaip ir anksčiau, 2008 m. Ispanijos teisėsaugos agentūros rengė kursus ir seminarus apie baudžiamąją teisę šaunamųjų ginklų ir sprogmenų srityje bei apie informacines technologijas, skirtas šių ginklų ir sprogmenų kontrolei. Taip pat reguliariai rengti seminarai, siekiant didinti informuotumą apie teisinę bazę, taikomą neteisėtos prekybos šaulių ir lengvaisiais ginklais prevencijai ir kovai su ja, siekiant palaikyti ir didinti už šiuos klausimus atsakingų policijos pareigūnų žinių lygį.

JUNGTINĖ KARALYSTĖ

Verslo inovacijų ir gebėjimų departamentas vykdė JK pramonės atstovams skirtą informavimo apie eksporto kontrolę kampaniją, surengdamas nacionalinio masto seminarus ir mokymo kursus daugiau nei 300 organizacijų. Kartu vykdytas praktinis mokymas vietoje 28 bendrovėse.

I.D Kitos iniciatyvos ar veikla

PRANCŪZIJA

2009 m. rudenį Parlamentui bus pateikta metinė 2008 m. ataskaita dėl Prancūzijos ginklų eksporto. Ataskaitoje bus supažindinama su nacionaline kontrolės praktika ir tarptautiniais veiksmais eksporto kontrolės srityje, kuriuose dalyvavo Prancūzija. Ataskaitos priede bus pateikta informacija apie Prancūzijos vykdytą šaulių ir lengvųjų ginklų tiekimą. Kasmet skelbiamoje ataskaitoje apžvelgiamos jau keletą metų tęsiamos Prancūzijos nuolatinės pastangos didinti šių klausimų skaidrumą pilietinės visuomenės ir tarptautinės bendruomenės atžvilgiu.

II. TARPTAUTINĖ ĮGYVENDINIMO VEIKLA 2008 M.

II.A Kovos su šaulių ir lengvųjų ginklų kaupimu ir plitimu bei neteisėtos prekybos įprastiniais ginklais prevencijos priemonės

II.A.1 Finansinė, techninė ir kitokia pagalba, teikiama JT, Tarptautinio Raudonojo Kryžiaus komiteto (TRKK) ir kitų tarptautinių, regioninių ir nevyriausybinių organizacijų vykdomoms atitinkamoms programoms ir projektams

II.A.1.1 Europos Sąjungos remiami veiksmai ir projektai

Vykdydama bendradarbiavimo ir vystymosi politiką, Europos Komisija toliau atlieka esminį vaidmenį įgyvendinant Europos Sąjungos šaulių ir lengvųjų ginklų strategiją. 2008 m. EK toliau kovojo su neteisėta prekyba šaulių ir lengvaisiais ginklais bei jų šaudmenimis ir jų pertekliniu kaupimu naudodama geografines priemones (daugiausia – Europos plėtros fondą) ir temines priemones.

Pietryčių Europa:

Bosnija ir Hercegovina: 2008 m. ES pradėjo teikti paramą nuo XX amžiaus paskutiniojo dešimtmečio konfliktų likusiems karo sprogmenims naikinti. Pirmasis projekto etapas (2,7 mln. EUR, Stabilumo priemonė) bus baigtas iki 2009 m. pabaigos; programą planuojama tęsti 18 mėnesių iki 2011 m. vidurio (2,086 mln. EUR, Stabilumo priemonė). Tuo metu Bosnijoje ir Hercegovinoje bus sunaikinta didžioji likusių karo sprogmenų dalis. Projektu taip pat siekiama pakankamai padidinti Bosnijos ir Hercegovinos institucijų turimus likusių karo sprogmenų naikinimo pajėgumus, kad pasibaigus programai jos galėtų susitvarkyti su likusiomis atsargomis be didelės papildomos tarptautinės paramos.

Ukraina: pagal Tarybos sprendimą 2005/582/BUSP ES skyrė 1 mln. EUR NATO techninio aprūpinimo ir tiekimo agentūrai (NAMSA), kaip įnašą į NATO Partnerystės taikos labui (PfP) patikos fondo dvylikos metų trukmės projekto pirmąjį etapą, kad būtų sunaikinta 400 000 šaulių ir lengvųjų ginklų, 1 000 nešiojamųjų priešlėktuvinių ginklų sistemų ir 15 000 tonų šaudmenų Ukrainoje. Šaulių ir lengvųjų ginklų bei šaudmenų sunaikinimo tikslas toliau įgyvendinamas.

Lotynų Amerika: projekto „Instruktorių mokymas ir duomenų bazė“ paskutinis etapas pradėtas įgyvendinti po to, kai Taryba priėmė Sprendimą 2006/1000/BUSP, kuriuo skyrė galutinį 700 000 EUR įnašą. Šiuo projektu prisidedama kovojant su šaulių ir lengvųjų ginklų destabilizuojančiu kaupimu Lotynų Amerikoje ir Karibų jūros regione. Įgyvendinant projektą tyrimo metodų mokymai iki šiol surengti daugiau kaip 1 340 teisėsaugos pareigūnų, o iki projekto pabaigos planuojama apmokyti iš viso 2 300 pareigūnų. Be to, keletas mokymo kursų buvo surengti daugiau kaip 180 parlamentarų ir jų patarėjų, taip pat statomi bei atnaujinami įrenginiai ir patalpos siekiant geriau koordinuoti bendrą veiklą. Poveikio klausimu, kai kurios regiono šalys oficialiai pranešė apie šaunamųjų ginklų, jų dalių ir šaudmenų konfiskavimą bei siejo tai su kursų metu pristatytomis gebėjimų stiprinimo priemonėmis. Dabar įgyvendinama projekto užbaigimo strategija, siekiant dvišalio finansavimo priemonėmis skatinti regiono valstybių, vietos paramos teikėjų ir organizacijų atsakomybę.

Centrinė Amerika: ES suteikė 1 mln. EUR paramą (Stabilumo priemonė) pagal Centrinės Amerikos šaulių ir lengvųjų ginklų kontrolės programą vadovaujamam projektui, kuriuo remiama kova su neteisėta prekyba šaunamaisiais ginklais ir sprogstamosiomis medžiagomis Centrinėje Amerikoje bei kaimyninėse šalyse, padedant didinti regioninių organizacijų gebėjimus kovoti su neteisėta prekyba šaunamaisiais ginklais ir sprogstamosiomis medžiagomis bei nacionalinių vyriausybių ir vietos valdžios institucijų gebėjimus reaguoti į šaulių ir lengvųjų ginklų keliamą grėsmę žmogiškajam vystymuisi.

Konkretūs projekto tikslai – ratifikuoti ir visiškai įgyvendinti tarptautines, regionines ir transregionines ginklų kontrolės priemones; stiprinti gebėjimus ir nacionalines bei regionines institucijas ir valstybės agentūras, atsakingas už šaulių ir lengvųjų ginklų kontrolę, taip pat kurti keitimosi informacija sistemą ir gerinti sienų bei muitinės kontrolę; stiprinti ir didinti pilietinės visuomenės organizacijų gebėjimus propaguoti ginklų kontrolę; stiprinti ir įgyvendinti transregioninį šaulių ir lengvųjų ginklų kontrolės procesą.

Afrika:

Rytų Afrika: remdamasi Rytų, Pietų Afrikai ir Indijos vandenyno valstybėms skirta konfliktų prevencijos, valdymo ir sprendimo programa, kurios vertė – 10 mln. EUR (Europos plėtros fondas), ES suteikė 2,8 mln. EUR paramą projektui, vykdomam su Rytų Afrikos bendrija (RAB), siekiant sustiprinti regioninius kovos su neteisėta prekyba ginklais ir ginklų platinimu gebėjimus. Projektu buvo siekiama stiprinti RAB valstybių narių (ypač nacionalinių kontrolės koordinavimo centrų) gebėjimus veiksmingai valdyti neteisėtus šaulių ir lengvuosius ginklus, stiprinti regioninius gebėjimus spręsti tarpvalstybinio šaulių ir lengvųjų ginklų platinimo problemas siekiant gilinti ir plėsti RAB regiono ekonominės integracijos procesus, stiprinti RAB valstybių muitinės, laukinės gyvūnijos tarnybų ir panašių organizacijų, kurios susiduria su šaulių ir lengvųjų ginklų keliamomis problemomis, gebėjimus.

Vakarų Afrika: remdamasi 5,5 mln. EUR vertės konfliktų prevencijos ir taikos stiprinimo programa Vakarų Afrikos regione (Europos plėtros fondas), ES toliau teikė paramą ECOWAS šaulių ginklų programai (ECOSAP) skirdama 1,45 mln. EUR, kad padėtų sukurti ir sustiprinti nacionalines šaulių ginklų komisijas ir jų veiklą. Projektu taip pat buvo siekiama stiprinti gebėjimus, kad būtų užtikrinta teisėtų ginklų perdavimo subregione bendra politinė priežiūra ir veiksmingas valdymas bei kad būtų suformuota ir plėtojama politika siekiant kovoti su šaulių ir lengvųjų ginklų platinimu ir neteisėta prekyba jais. Be to, ES rėmė konkretų projektą (Europos plėtros fondas) ir teikė techninę paramą ECOWAS šaulių ginklų padaliniui rengiant Šaulių ir lengvųjų ginklų konvencijos įgyvendinimo veiksmų planą.

Centrinė Afrika: ES toliau rėmė trejų metų 4 mln. EUR vertės projektą (Europos plėtros fondas), pagal kurį 2007 m. pradėti kurti Centrinės Afrikos valstybių ekonominės bendrijos (ECCAS) taikos ir saugumo pajėgumai konfliktų prevencijos, išankstinio įspėjimo mechanizmo srityje, bendradarbiaujant su NVO, veikiančiomis konfliktų prevencijos, politinių ir diplomatinių veiksmų, įskaitant šaulių ir lengvuosius ginklus, srityje.

Šaulių ginklų regioninis centras (RECSA): ES baigia parengti 3,3 mln. EUR projektą (Stabilumo priemonė – 2008 m. biudžetas) siekdama remti kovą su neteisėtu šaunamųjų ginklų kaupimu ir prekyba jais Afrikoje per Regioninį šaulių ir lengvųjų ginklų centrą (RECSA), kurio buveinė yra Nairobyje. Projektu siekiama didinti atitinkamų institucinių ir pilietinės visuomenės subjektų informuotumą ir žinias apie su teisės aktais bei institucijomis susijusius kovos su neteisėtu šaunamųjų ginklų ir šaudmenų kaupimu bei neteisėta prekyba jais aspektus siekiant didinti nacionalinių koordinavimo centrų vaidmenį ar juos steigti, bei parengti ir (arba) įgyvendinti nacionalinius veiksmų planus; stiprinti Afrikos regionines policijos vadovų organizacijas ir nacionalinių, regioninių bei žemyno teisėsaugos institucijų tarpusavio bendradarbiavimo gebėjimus kovojant su tarpvalstybine neteisėta prekyba šaunamaisiais ginklais ir sprogstamosiomis medžiagomis.

Europos Komisija taip pat rėmė daug platesnio masto nusiginklavimo, demobilizacijos ir reintegracijos programų, pvz., Ugandoje, Sudane, Centrinėje Afrikos Respublikoje, Nepale, kuriomis tiesiogiai arba netiesiogiai siekiama apskritai sumažinti smurtą, ginklų turėjimą, restruktūrizuoti ginkluotąsias pajėgas ir spręsti buvusių kovotojų reintegracijos į visuomenę klausimą.

2008 m. EK aktyviai dalyvavo tarptautinių ir regioninių organizacijų darbe šaulių ir lengvųjų ginklų klausimais, visų pirma JT, ESBO ar AS organizuojamoje veikloje.

II.A.1.2 ES bendradarbiavimas su kitomis valstybėmis

Šaulių ir lengvieji ginklai buvo įtraukti į daugelį ES reguliariai palaikomų politinių dialogų su trečiosiomis šalimis, įskaitant Afrikos, Rytų Europos ir Pietryčių Europos šalis, darbotvarkę.

2008 m. ES Taryba pasiekė susitarimą dėl sistemingo šaulių ir lengvųjų ginklų aspekto įtraukimo į teisiškai privalomus ES susitarimus su trečiosiomis šalimis. Taip pat susitarta dėl šio aspekto naudojimo ir dėl pamatinio teksto, kuris turi būti naudojamas derybų metu. Šaulių ir lengvieji ginklai buvo viena svarbiausių temų ES trejeto ekspertų posėdžių (Visuotinis nusiginklavimas ir ginklų kontrolė) darbotvarkėse. Kiekviena pirmininkaujanti ES valstybė narė reguliariai surengia šį dialogą su JAV, Kanada, Japonija, Kinija, Rusijos Federacija, Korėjos Respublika, Ukraina ir Brazilija. Taip pat buvo rengiami specialūs trejeto ad hoc posėdžiai šaulių ir lengvųjų ginklų klausimais.

II.A.2 ES valstybių narių teikiama finansinė parama, techninė pagalba ir kitokia parama projektams šaulių ir lengvųjų ginklų srityje

Be ES finansuojamų projektų, valstybės narės, naudodamas įvairias turimas priemones, taip pat finansavo nemažai dvišalių projektų, susijusių su šaulių ir lengvaisiais ginklais. Toliau pateikiama valstybių narių šiai ataskaitai parengta informacija.

AUSTRIJA

2008 m. Austrija toliau dalyvavo įvairiuose Jungtinių Tautų Nusiginklavimo reikalų biuro vykdomuose paramos projektuose, kuriais remiamas JT kovos su šaulių ir lengvaisiais ginklais procesas, daugiausia dėmesio skirdama Afrikoje vykdomiems projektams.

Visų pirma Austrija rėmė šiuos projektus:

— praktinių nusiginklavimo priemonių įgyvendinimas Vakarų Afrikoje, techninė parama ECOWAS šaulių ginklų padaliniui ir ECOWAS šaulių ginklų programai (ECOSAP),

— su šaulių ginklais susijusios tarpininkavimo veiklos reguliavimas Afrikoje,

— teisinio dokumento dėl šaulių ir lengvųjų ginklų kontrolės Centrinėje Afrikoje rengimas.

ESTIJA

2008 m. Estija skyrė finansinę paramą tarptautinio dokumento, įgalinančio valstybes laiku ir patikimai nustatyti bei susekti neteisėtus šaulių ir lengvuosius ginklus, įgyvendinimo seminarui, kuris įvyko 2008 m. birželio 11–12 d. Rio de Žaneire, organizuoti.

2008 m. Estija skyrė finansinę paramą NATO / Partnerystės taikos labui patikos fondui „Gruzija II. Raketų naikinimas Gruzijoje“.

SUOMIJA

— 2008 m. Suomija rėmė Vakarų Afrikos valstybių ekonominės bendrijos (ECOWAS) šaulių ginklų programą (ECOSAP), skirdama jai 250 000 EUR; Suomijos parama 2006–2008 m. iš viso siekė 750 000 EUR.

— Finansinė parama ESBO šaulių ir lengvųjų ginklų bei įprastinių šaudmenų programos Tadžikistano Respublikoje II etapui (iš viso – 345 197 EUR).

— Finansinė parama 2008 m. gegužės 28–30 d. Briuselyje ESBO surengtai „Regioninių organizacijų sinergijos konferencijai JT veiksmų programos dėl kovos su neteisėta prekyba šaulių ir lengvaisiais ginklais įgyvendinimo klausimais“ (iš viso – 20 000 EUR).

— Įnašas į NATO Partnerystės taikos labui patikos fondą Afganistane, teikiant paramą šaudmenų fizinio saugumo ir jų atsargų valdymo srityje.

PRANCŪZIJA

2006–2008 m. laikotarpiu, pasitelkdama Jungtinių Tautų vystymo programą (UNDP), Prancūzija finansavo tris programas, susijusias su šaulių ir lengvaisiais ginklais:

— įnašas į paramos programą, skirtą lengvųjų ginklų kontrolei ECOWAS valstybėse narėse, pratęsiant Prancūzijos veiksmus Europos Sąjungoje (260 000 USD),

— projektas, skirtas ginkluoto smurto mažinimui Kongo Demokratinėje Respublikoje, kontroliuojant lengvuosius ginklus ir remiant tvarius pragyvenimo šaltinius (750 000 USD),

— lengvųjų ginklų kontrolės ir civilių nusiginklavimo programa Burundyje (200 000 USD).

2008 m. Prancūzija taip pat teikė paramą Regioninio ginklų kontrolės patikros ir įgyvendinimo pagalbos centro (RACVIAC-CSC) veiklos biudžetui (30 000 EUR).

VOKIETIJA

Vokietija prisideda prie projektų ir veiklos šaulių ir lengvųjų ginklų bei jų šaudmenų srityje, dalyvaudama įvairių institucijų ir organizacijų vykdomose programose ir bendradarbiaudama su jomis. Dauguma šių veiksmų vykdomi ilgiau nei vienerius kalendorinius metus. Toliau išvardytos pagrindinės 2008 m. iniciatyvos:

Afganistanas (trukmė: 2004 m. – ); bendras biudžetas: 3 000 000) Nuo 2004 m. Vokietija remia nusiginklavimo, demobilizacijos ir reintegracijos bei neteisėtų ginkluotų grupių išformavimo procesus Afganistane, bendrai finansuodama ginklų bei šaudmenų pertekliaus šalinimo ir naikinimo veiklą.

Angola (trukmė: 2003–2009 m.; bendras biudžetas: 11 990 332) Vokietija remia buvusių kovotojų ir jų šeimos narių socialinę bei ekonominę reintegraciją Angoloje. Pasitelkdama Instituto de Reintegração Sócio-Profissional para Ex-militares (IRSEM), Vokietija prisideda prie Pasaulio banko valdomos demobilizacijos ir reintegracijos programos Angoloje (ADRP). Buvusių kovotojų reintegracija remiama vietos lygiu vykdant socialinius ir ekonominius vystymo projektus bei stiprinant vietos savivaldos administracijas.

Kambodža (trukmė: 2007–2009 m.; bendras biudžetas: 1 615 000) Vokietija toliau rėmė Kambodžos Karališkąją Vyriausybę jai sprendžiant šaulių ir lengvųjų ginklų kontrolės klausimus, daugiausia dėmesio skirdama atsargų valdymui ir įprastinių šaudmenų atsargų pertekliaus naikinimui bei saugiam policijos ginklų laikymui.

Kongo Demokratinė Respublika (trukmė: 2005–2011 m., bendras biudžetas: 12 000 000) Vokietija remia anksčiau su kovotojų pajėgomis susijusių vaikų ir jaunuolių socialinę bei ekonominę reintegraciją KDR Maniemos provincijoje, skirdama 3,5 mln. EUR (techninė pagalba), ir buvusių kovotojų reintegraciją, skirdama 8,5 mln. EUR (iki 2008 m. spalio mėn., finansinė parama) darbui imliems infrastruktūros projektams.

Gana (2008 m. balandžio mėn.) 2008 m. balandžio mėn. Vokietijos Vyriausybė (glaudžiai bendradarbiaudama su Vokietijos techninio bendradarbiavimo įmone (GTZ) ir Bonos tarptautiniu konversijos centru (BICC) bei Vakarų Afrikos valstybių ekonominės bendrijos (ECOWAS) šaulių ginklų padaliniu) teikė paramą ekspertų seminarui, kuris buvo surengtas Kofi Annan vardo tarptautiniame taikos palaikymo mokymo centre (KAIPTC) Akroje (Gana). Šio seminaro tikslas buvo pasikeisti geros praktikos pavyzdžiais bei pasidalinti šaulių ir lengvųjų ginklų kontrolės prioritetais Vakarų Afrikoje. Jame dalyvavo viso subregiono ir kitų teritorijų pilietinės visuomenės organizacijų, vyriausybės agentūrų ir regioninių organizacijų atstovai. Rengiant šį seminarą buvo parengtas, jo metu patvirtintas ir paskelbtas vadovas, kuriame apžvelgti tie klausimai, kurie yra visų svarbiausi specialistams, politinius sprendimus priimantiems asmenims ir mokslinius tyrimus vykdantiems asmenims šaulių ir lengvųjų ginklų srityje.

Didžiųjų ežerų regionas ir aplinkinės teritorijos (trukmė: 2003–2009 m.; bendras biudžetas: 12 900 000) Vokietija teikia 12,9 mln. EUR vertės paramą Pasaulio banko valdomam Daugiašalės demobilizacijos ir reintegracijos programos patikos fondui, remiančiam Didžiųjų ežerų regioną ir aplinkines teritorijas. Vokietija taip pat skiria lėšų projektui „Kova su neteisėtu šaulių ir lengvųjų ginklų platinimu“, kuris įgyvendinamas teikiant paramą Afrikos Didžiųjų ežerų regiono konferencijų procesui (2004–2011 m.) / 7,5 mln. EUR.

„Vystomasis bendradarbiavimas ir šaulių ginklų kontrolė“ (trukmė: 2001–2008 m.; bendras biudžetas: 3 452 000) Vokietijos Vyriausybė parengė sektoriaus projektą „Vystomasis bendradarbiavimas ir šaulių ginklų kontrolė“ (DECOSAC). Vienas iš projekto tikslų – rengti ir išbandyti priemones, skirtas šaulių ginklų kontrolei vykdant vystomąjį bendradarbiavimą. 2008 m. liepos mėn. sektoriaus projektas „Vystomasis bendradarbiavimas ir šaulių ginklų kontrolė“ sujungtas su sektoriaus projektu „Krizių prevencija“ ir „Saugumo sektoriaus reforma“ sukuriant sektoriaus programą „Taika ir saugumas“ (trukmė: 2008–2014 m., 2008–2011 m. biudžetas: 5 000 000). Vykdant programą „Taika ir saugumas“ ir taikant ją ginkluoto smurto mažinimo ir prevencijos srityje sprendžiami su šaulių ir lengvaisiais ginklais susiję klausimai.

VENGRIJA

Vengrija skyrė 14 000 EUR sumą NATO Partnerystės taikos labui patikos fondo projektui, skirtam lengvųjų ir šaulių ginklų bei nešiojamų priešlėktuvinių ginklų sistemų sunaikinimui Ukrainoje.

ITALIJA

2008 m. Italija skyrė finansinių įnašų tarptautinėms iniciatyvoms, skirtoms pažaboti neteisėtą prekybą šaulių ir lengvaisiais ginklais, pavyzdžiui, ECOWAS lengvųjų ir šaulių ginklų kontrolės programoms ir UNDP / Bosnijos ir Hercegovinos šaulių ginklų kontrolės projektui.

Italijos ginkluotosios pajėgos, dalyvaudamos daugiašalėse taikos palaikymo ir taikos įvedimo operacijose, kai buvo būtina, surinko ir (arba) konfiskavo bei sunaikino šaulių ir lengvuosius ginklus.

LIETUVA

2005–2008 m. laikotarpiu Lietuvos vadovaujama Afganistano Goro provincijos atkūrimo grupė surinko 17 010 šaulių ir lengvųjų ginklų (2008 m. – 451 vienetų) ir sunaikino daugiau kaip 3 300 sprogmenų.

NYDERLANDAI

2008 m. Nyderlandai, be kita ko, prisidėjo prie toliau išvardytų institucijų, projektų ir veiklos šaulių ir lengvųjų ginklų bei šaudmenų srityje:

— Šaulių ginklų apžvalga – suteiktas pagrindinis finansavimas.

— Ženevos forumas – sudarytos sąlygos siekti pažangos nusiginklavimo ir ginklų kontrolės srityje (07-08).

— Organizacija „HALO Trust“ – šaulių ir lengvųjų ginklų bei šaudmenų surinkimas ir sunaikinimas Afganistane.

— UNDP/Kosovas – Šaulių ginklų kontrolės iniciatyva.

— JT nusiginklavimo mokslinių tyrimų institutas (UNIDIR) – Saugumo poreikių įvertinimo protokolo (II) ir kitų tyrimų rengimas.

— Regioninis šaulių ginklų centras (RECSA) – Nairobio deklaracijos ir Nairobio protokolo Didžiųjų ežerų regione ir Afrikos Kyšulyje įgyvendinimas.

— Saferworld – regioninės ir kitos šaulių ir lengvųjų ginklų programos.

— Parama Ugandos Nacionaliniam šaulių ir lengvųjų ginklų kontrolės koordinavimo centrui – Ugandos nacionalinio veiksmų plano įgyvendinimas.

— UNDP/Bosnija ir Hercegovina – šaulių ir lengvųjų ginklų bei šaudmenų sunaikinimas.

— Įvairių suinteresuotųjų subjektų patariamoji grupė – techninė pagalba vykdant mobilų šaulių ir lengvųjų ginklų sunaikinimą Burundyje.

— Asociacion para Politicas Publicas (APP) – kova su šaulių ginklų platinimu ir neteisėta prekyba jais Argentinoje.

— NATO techninio aprūpinimo ir tiekimo agentūros (NAMSA) patikos fondas – šaulių ir lengvųjų ginklų, nešiojamų priešlėktuvinių ginklų sistemų bei šaudmenų sunaikinimas Ukrainoje.

LENKIJA

Lenkijos ir Gruzijos konsultacijos ginklų ir dvejopo naudojimo ginklų eksporto kontrolės klausimais įvyko 2008 m. gegužės mėn. Tbilisyje. Lenkijos Užsienio reikalų ir Ekonomikos ministerijų atstovų delegaciją priėmė Gruzijos gynybos ir užsienio reikalų ministrų pavaduotojai. Susitikimo metu surengtuose darbo posėdžiuose dalyvavo Gruzijos užsienio reikalų, gynybos, teisingumo bei ekonominio vystymosi ministerijų atstovai. Buvo aptarti du pagrindiniai klausimai:

1) Gruzijos eksporto kontrolės sistemos praktinis veikimas, jos nuoseklumas ir skaidrumas bei galimos tobulinimo sritys;

2) būsimos mokymo ir seminarų programos eksporto kontrolės srityje struktūra.

Po pirmiau minėtų konsultacijų bendradarbiaujant su Austrija, Vokietija, Slovėnija ir Švedija (2008 m. gruodžio 17–18 d.) Varšuvoje buvo surengtas dviejų dienų teisinės peržiūros seminaras, skirtas Gruzijos eksporto kontrolės institucijų atstovams, vykdant ES bendradarbiavimą pagal ilgalaikį ES projektą dvejopo naudojimo prekių eksporto srityje. Seminaras buvo skirtas pristatyti tarptautinės ir nacionalinės teisės aktus dėl dvejopo naudojimo prekių ir ginklų eksporto kontrolės, visų pirma šaulių ir lengvųjų ginklų.

PORTUGALIJA

Portugalijos ginkluotosios pajėgos, dalyvaujančios taikos palaikymo ir taikos įvedimo operacijose, kai buvo būtina, sulaikė ir sunaikino šaulių ir lengvuosius ginklus.

SLOVĖNIJA

1998 m. Slovėnijos Vyriausybė įsteigė humanitarinę nepelno organizaciją – Tarptautinį patikos fondą (ITF), teikiantį paramą išminavimui ir nuo minų nukentėjusiems asmenims. ITF teikia paramą Pietryčių Europos, Kaukazo ir Vidurinės Azijos šalims sprendžiant su priešpėstinėmis minomis susijusias problemas ir teikiant nuo priešpėstinių minų nukentėjusiems asmenims fizinę, visuomeninę ir ekonominę reabilitaciją. Turėdamas dešimties metų patirtį ITF taip pat plėtos programą, kuria siekiama prisidėti prie veiksmų šaulių ir lengvųjų ginklų srityje. ITF šiuo metu Albanijoje įgyvendina daugiau kaip 200 000 EUR biudžeto vienerių metų projektą, skirtą informuotumui apie su šaulių ir lengvaisiais ginklais susijusią riziką, ir tikisi pasiekti rezultatų per ateinančius kelerius metus.

ISPANIJA

JT (Jungtinės Tautos)

2008 m. Ispanija skyrė savanorišką 2 000 000 EUR įnašą siekdama prisidėti prie Jungtinių Tautų vaikų fondo (UNICEF) projekto, skirto buvusių vaikų kareivių reintegracijai. Ispanijos tarptautinio vystomojo bendradarbiavimo agentūra (AECID) skyrė kitų savanoriškų įnašų projektams, skirtiems nuo šaunamųjų ginklų nukentėjusiems asmenims, jų šeimoms ir jų bendruomenėms remti, finansuoti.

Europos saugumo ir bendradarbiavimo organizacija

2008 m. Ispanija skyrė savanorišką 400 000 EUR įnašą šiems politinio ir karinio pobūdžio ESBO projektams:

— šaulių ir lengvųjų ginklų srityje: Baltarusijoje ir Tadžikistane,

— įprastinių šaudmenų, sprogmenų ir detonatorių srityje: Gruzijoje (demilitarizavimo pajėgumų plėtojimas ir perteklinių šaudmenų tvarkymas) ir Juodkalnijoje (perteklinių šaudmenų atsargų sunaikinimas),

— raketinio kuro mišinių (mélange) sunaikinimas: Ukrainoje ir Kazachstane.

Šiaurės Atlanto Sutarties Organizacija (NATO)

2008 m. Ispanija skyrė savanoriškus įnašus siekdama prisidėti prie šių projektų:

— ginklų ir šaudmenų sandėlių fizinis saugumas ir šaudmenų sandėlių tvarkymas Afganistane: 150 000 EUR,

— demilitarizavimo pajėgumų plėtojimas Gruzijoje: 25 000 EUR.

Šaulių ir lengvųjų ginklų parlamentinis forumas

Du Ispanijos Parlamento nariai nuolat dalyvavo Šaulių ir lengvųjų ginklų parlamentinio forumo veikloje nuo tada, kai jis buvo įsteigtas 2002 m. spalio mėn. Ispanijoje. Ispanija skyrė šiuos savanoriškus įnašus Forumui: 30 000 EUR – 2007 m. ir 80 000 EUR – 2008 m.;

Vakarų Afrikos valstybių ekonominė bendrija (ECOWAS).

2005 m. gruodžio mėn. Ispanija pasirašė Susitarimo memorandumą su Vakarų Afrikos valstybių ekonominės bendrijos (ECOWAS) Vykdomuoju sekretoriatu ir įsipareigojo skirti 1 000 000 EUR sumą organizacijos veiklai ir programoms 2006–2008 m. laikotarpiu, iš kurių 750 000 EUR turėjo būti skirta Šaulių ir lengvųjų ginklų kontrolės Vakarų Afrikoje programai paremti. Todėl 2008 m. šiuo tikslu buvo skirta 250 000 EUR.

UN-LiREC ir UNDP

Be to, Ispanija skyrė finansinę paramą įvairiai veiklai, kurią vykdo Jungtinių Tautų regioninis taikos, nusiginklavimo ir plėtros Lotynų Amerikos ir Karibų jūros šalyse centras (UN-LiREC) (275 000 EUR) ir Jungtinių Tautų vystymo programa (UNDP) (600 000 EUR). Buvo sunaikinti 42 537 šaulių ir lengvieji ginklai įgyvendinant daugiametį šaunamųjų ginklų naikinimo procesą Peru (2007–2009 m.), parengtos šaunamųjų ginklų sunaikinimo geriausios praktikos gairės, surengti regioniniai susitikimai ir t. t.

Nevyriausybinės organizacijos

2008 m. Ispanija skyrė savanoriškus įnašus nevyriausybinėms organizacijoms Instituto de Enseñanza para el Desarrollo Sostenible (IEPADES) (Gvatemala) (50 000 EUR) ir Šaulių ginklų apžvalgai (SAS) (100 000 EUR) siekdama prisidėti prie jų veiklos ir tyrimų, susijusių su Ženevos deklaracijos dėl ginkluoto smurto ir vystymosi taikymu.

ŠVEDIJA

2008 m. Užsienio reikalų ministerija finansavo Stokholmo tarptautinio taikos mokslinių tyrimų instituto (SIPRI) atliktą tyrimą, kuriame buvo dokumentais pagrįsta ir analizuojama informacija apie šaulių ir lengvųjų ginklų perdavimą, apie kurį 2003–2006 m. buvo pranešta Jungtinių Tautų įprastinių ginklų registrui (UNROCA). Šio tyrimo rezultatai buvo pateikti Trečiajame kas dveji metai vykstančiame JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimui skirtame valstybių susitikime, kuris 2008 m. liepos mėn. įvyko Niujorke.

Kita Užsienio reikalų ministerijos remiama veikla:

— Šaulių ginklų apžvalga, Ženeva – 1 mln. SEK (pagrindinis finansavimas) per metus (2005, 2006, 2007 ir 2008 m.),

— SIPRI (papildant pagrindinį finansavimą) – 265 000 SEK (2008 m.) mokslinių tyrimų projektui dėl valstybių UNROCA pateiktos informacijos apie šaulių ir lengvuosius ginklus (žr. pirmiau); 1 921 000 SEK (2008 m.) tyrimui dėl šaulių ir lengvųjų ginklų perdavimo į Afriką; 1 885 000 SEK (2008 m.) SIPRI metų katalogo redagavimui.

Su šaulių ir lengvaisiais ginklais susiję projektai, kuriems paramą teikia SIDA:

— UN-LiREC – 12 mln. SEK (2008–2012 m.),

— Šaulių ir lengvųjų ginklų parlamentinis forumas (pasaulinė organizacija) – 4,6 mln. SEK (2008–2010 m.),

— ESBO Ukraina (raketinio kuro mišinių sunaikinimas) – 15 mln. SEK (2008–2010 m.),

— UNICEF šaulių ir lengvųjų ginklų programa – 15,5 mln. SEK (2006–2009 m.),

— Saferworld (su šaulių ir lengvaisiais ginklais susijusi veikla) – 12,6 mln. SEK (2007–2009 m.).

SIDA taip pat skyrė paramą nusiginklavimo, demobilizacijos ir reintegracijos (DDR) programai Ugandoje, pirmiausia buvusių kovotojų vaikų demobilizacijai ir reintegracijai – 6 mln. SEK (2008–2010 m.).

Folke Bernadotte akademija (FBA) dalyvauja išlaikant ir plečiant tarptautinį DDR ekspertų tinklą, kuriame galima keistis teorinėmis ir praktinėmis žiniomis bei patirtimi. FBA yra Integruotos DDR mokymo grupės (mokymo įstaigų, ketinančių bendrai rengti JT integruotais DDR standartais (IDDRS) grindžiamą mokymo medžiagą ir ja keistis, grupė) narė. FBA kasmet rengia DDR kursus Švedijoje ir remia DDR mokymą kitose šalyse ir tarptautinėse misijose, taip pat 2008 m.

JUNGTINĖ KARALYSTĖ

2008 m. JK įnašai šiai su šaulių ir lengvaisiais ginklais susijusiai veiklai:

— parama Nairobyje veikiančiam Regioniniam šaulių ginklų centrui (RECSA), padedančiam Rytų ir Centrinės Afrikos šalims stiprinti nacionalinę šaulių ginklų kontrolę,

— pagrindinis finansavimas Šaulių ginklų apžvalgai,

— parama įvairiems Saferworld vertinimams, susijusiems su galiojančiais teisės aktais dėl perdavimo kontrolės,

— mokymas šaulių ir lengvųjų ginklų kontrolės ir susekimo srityje, rengiamas Brazilijoje, Salvadore ir Mozambike,

— techninė pagalba Kongo Respublikai, skirta šaulių ir lengvųjų ginklų identifikavimui, sandėlių tvarkymui ir sunaikinimui,

— pradėta informavimo veikla veiksmingai eksporto kontrolei propaguoti,

— parama veiklai, skirtai buvusių kovotojų nusiginklavimui ir demobilizacijai Sudane.

2008–2010 m. Liuksemburgo valdžios institucijos finansuos projektą, skirtą Afrikos konfliktų prevencijos ir taikos užtikrinimo NVO tinklui stiprinti, kurį vykdo Europos taikos ir saugumo tyrimų ir informacijos institutas (GRIP). Pagal šį projektą numatyta sukurti Centrinės ir Vakarų Afrikos NVO, dirbančių taikos kultūros, taikos kūrimo ir kovos su lengvųjų ginklų platinimu srityse, tinklą. Bendras šiam projektui skirtas įnašas sudaro 285 000 EUR.

II.A.3 Tarptautinių seminarų ir konferencijų organizavimas ar dalyvavimas juose

ESTIJA

Estijos atstovai aktyviai dalyvavo keliose JT, ESBO, ES ir kitų tarptautinių organizacijų bei NVO surengtose tarptautinėse konferencijose, kursuose ir seminaruose, skirtuose su šaulių ir lengvaisiais ginklais susijusioms problemoms. Be to, Estija remia derybas dėl tarptautinės Prekybos ginklais sutarties.

Estija yra Vasenaro susitarimo dalyvaujanti šalis.

2008 m. Estija pirmininkavo ESBO Saugumo bendradarbiavimo forumui.

Vyriausybės agentūrų ir eksporto licencijų išdavimo institucijos (Strateginių prekių komisija) atstovai taip pat aktyviai dalyvavo Europos Sąjungos įprastinės ginkluotės eksporto kontrolės darbo grupės (COARM) ir dvejopo naudojimo prekių darbo grupės (WPDUG) darbe.

Estija kasmet teikia ataskaitas JT įprastinių ginklų registrui ir ESBO.

AIRIJA

Airija taip pat dalyvavo Ženevos procese šaulių ginklų srityje – Ženevos forumo iniciatyvoje, kurią įgyvendinant vyriausybės, tarptautinės organizacijos ir NVO vykdo reguliarias neoficialias konsultacijas siekdamos propaguoti ir stebėti Veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimą. 2008 m. Airija taip pat teikė finansavimą Ženevos forumui.

Airija teikė finansavimą pilietinės visuomenės organizacijų, siekiančių sustabdyti šaulių ir lengvųjų ginklų platinimą bei netinkamą naudojimą, asociacijai – Tarptautiniam veiksmų dėl šaulių ginklų tinklui.

SLOVĖNIJA

2008 m. gegužės 4–6 d. Liublianoje ES pirmininkaujanti Slovėnija surengė pirmąjį seminarą pagal Bendruosius veiksmus 2008/230/BUSP, kuriais siekiama skatinti įprastinių ginklų eksporto kontrolę ir ES elgesio kodekse ginklų eksporto srityje nustatytų principų laikymąsi; jame dalyvavo šešių Pietryčių Europos šalių vyriausybių pareigūnai, dalyvaujantys ginklų eksporto licencijų išdavimo procese.

II. A.4 Kitos iniciatyvos

LIUKSEMBURGAS

2008–2010 m. Liuksemburgo valdžios institucijos finansuos projektą, skirtą Afrikos konfliktų prevencijos ir taikos užtikrinimo NVO tinklui stiprinti, kurį vykdo Europos taikos ir saugumo tyrimų ir informacijos institutas (GRIP). Pagal šį projektą numatyta sukurti Centrinės ir Vakarų Afrikos NVO, dirbančių taikos kultūros, taikos kūrimo ir kovos su lengvųjų ginklų platinimu srityse, tinklą. Bendras šiam projektui skirtas įnašas sudaro 285 000 EUR.

ISPANIJA

Ispanija surengė 5-ąjį seminarą šaulių ir lengvųjų ginklų klausimu, kuriame daugiausia dėmesio skirta Jungtinių Tautų veiksmų programos bei Prekybos ginklais sutarties projekto perspektyvoms ir kuris įvyko 2008 m. vasario 18–22 d. Kartachenos de Indias (Kolumbija) mokymo centre, taip pat 1-ąjį subregioninį seminarą Ženevos deklaracijos dėl ginkluoto smurto ir vystymosi klausimu, kuris įvyko 2008 m. balandžio 28–30 d. Antigva Gvatemalos mokymo centre, kurie yra Ispanijos tarptautinio vystomojo bendradarbiavimo agentūros (AECID) vykdomi mokymo ir paramos projektai.

SLOVĖNIJA

Pirmininkaujant Slovėnijai Visuotinio nusiginklavimo ir ginklų kontrolės darbo grupė (CODUN) taip pat pradėjo diskusijas dėl galimybės įtraukti šaulių ir lengvųjų aspektą į politinius susitarimus, kuriuos ES sudaro su trečiosiomis šalimis.

II.B Dalyvavimas tarptautinių organizacijų veikloje ir pagal regioninius susitarimus vykdomame darbe įprastinių ginklų, ypač šaulių ir lengvųjų ginklų, srityje

ES toliau rėmė JT veiksmų programos dėl šaulių ir lengvųjų ginklų, kuri tebėra pasauliniu lygiu vykdomos veiklos pagrindas, įgyvendinimą. ES pateikė pareiškimus liepos mėn. Niujorke įvykusiame kas dveji metai vykstančiame valstybių susitikime, kuriame buvo parengta galutinė ataskaita, dėl kurios buvo balsuojama Irano, kuris balsuojant kartu su Zimbabve susilaikė, reikalavimu. Ataskaitoje iš esmės numatyta tobulinti ir stiprinti JT veiksmų programos įgyvendinimą; ES ja vadovausis ateityje vykdydama veiksmus šioje srityje.

ES toliau ryžtingai skatina siekti pažangos stiprinant šaulių ir lengvųjų ginklų bei jų šaudmenų perdavimo kontrolę. 2008 m. ES pažymėjo dešimtą ES elgesio kodekso ginklų eksporto srityje, kuriuo buvo svariai prisidėta siekiant šio tikslo, dešimties metų sukaktį. Be to, Europos Sąjunga toliau didelę svarbą pagal Vasenaro susitarimą vykdomiems veiksmams.

ES taip pat toliau visapusiškai dalyvavo Prekybos ginklais sutarties rengimo procese. ES valstybės narės aktyviai dalyvavo Jungtinių Tautų Generalinio Sekretoriaus įsteigtos Vyriausybinių ekspertų grupės (septynios ES valstybės narės yra šios grupės narės) darbe. ES toliau dalyvavo šiame procese ir ragino trečiąsias šalis jį remti. Visos valstybės narės buvo tarp 110 šalių, parėmusių 63-iąją JT Generalinės Asamblėjos Pirmojo komiteto rezoliuciją, kuria raginama įsteigti neribotos sudėties darbo grupę siekiant sudaryti palankesnes sąlygas tolesniam generalinio sekretoriaus ataskaitoje, parengtoje padedant Vyriausybinių ekspertų grupei, pateiktų rekomendacijų įgyvendinimo nagrinėjimui.

AUSTRIJA

Šaulių ir lengvųjų ginklų klausimu Austrija ne tik aktyviai bendradarbiavo ES mastu, bet ir aktyviai dalyvavo tarptautinių bei regioninių organizacijų, pavyzdžiui, Jungtinių Tautų, ESBO, Euroatlantinės partnerystės tarybos (EAPT) ir Vienoje veikiančios Vasenaro susitarimo dėl eksporto kontrolės režimo būstinės darbe.

BELGIJA

2008 m. Belgija finansavo kelis projektus ir organizacijas, kurie vykdė darbą šaulių ir lengvųjų ginklų destabilizuojančio platinimo klausimu:

— paramos teikimas ir pajėgumų stiprinimas siekiant parengti nacionalinius veiksmų planus dėl šaulių ir lengvųjų ginklų Burundyje, Kongo Demokratinėje Respublikoje ir Ruandoje – GRIP,

— kova su šaulių ir lengvųjų ginklų platinimu Bangladeše, Pietų Azijoje – Safeworld,

— šaulių ginklų apžvalgos metinės ataskaitos paskelbimas,

— Kolumbijoje konfiskuotų šaulių ir lengvųjų ginklų analizė siekiant įvertinti ir pagerinti Europos šaulių ir lengvųjų ginklų eksporto kontrolę – Gento universitetas,

— kova su neteisėta šaunamųjų ginklų gamyba ir prekyba jais Kolumbijoje – Jungtinių Tautų narkotikų kontrolės ir nusikalstamumo prevencijos biuras (UNODC) ir Jungtinių Tautų tarptautinė narkotikų kontrolės programa (PNUCID),

— NATO patikos fondas, remiantis NATO vykdomą Kosovo apsaugos korpuso (KPC) išformavimą,

— UNDP Kosovo šaulių ginklų kontrolės iniciatyva (KOSSAC),

— UNDP Šaulių ginklų kontrolės programa Bosnijoje (SACBIH).

SUOMIJA

2008 m. Suomija toliau aktyviai dalyvavo tarptautinių organizacijų veikloje ir pagal regioninius susitarimus dėl šaulių ir lengvųjų ginklų vykdomame darbe. Be to, Suomija dalyvauja ES, JT, ESBO, NATO/EAPT bei pagal Vasenaro susitarimą rengiamuose susitikimuose ir dalyvauja rengiant ataskaitas.

Be to:

— į ESBO konfliktų prevencijos centrą buvo komandiruotas Saugumo bendradarbiavimo forumo (FSC) paramos pareigūnas, atsakingas už šaulių ginklų klausimus,

— rengiantis Trečiajam kas dveji metai vykstančiam valstybių narių susitikimui (BMS) 2008 m. įvykusiame valstybių susitikime Suomija pirmininkavo Ženevos proceso šaulių ginklų srityje darbo grupei,

— dalyvavimas Ženevos deklaracijos dėl ginkluotų konfliktų ir vystymosi pagrindinės grupės darbe ir parama praktiniam deklaracijos įgyvendinimui, visų pirma Kenijoje,

— finansinė parama Šaulių ginklų apžvalgai siekiant išleisti 2008 m. šaulių ginklų apžvalgos metų katalogą (iš viso – 20 000 EUR),

— finansinė parama UNIDIR (Jungtinių Tautų nusiginklavimo mokslinių tyrimų instituto) projektui „JT veiksmų programos dėl šaulių ir lengvųjų ginklų įgyvendinimas – valstybių pateiktų 2006–2008 m. ataskaitų analizė“ (iš viso – 20 000 EUR).

PRANCŪZIJA

Atkreipdama dėmesį į tai, kad BUSP aspektą apimančiuose Europos Sąjungos susitarimuose su trečiosiomis šalimis paprastai šaulių ir lengvieji ginklai visai neminimi, pirmininkaudama ES Tarybai Prancūzija pasiekė, kad kaip vienas iš „politinių straipsnių“ būtų priimtas straipsnis dėl šaulių ir lengvųjų ginklų. Šiuo sprendimu turėtų būti pagerintas 2005 m. ES kovos su neteisėtu šaulių ir lengvųjų ginklų bei šaudmenų kaupimu ir prekyba jais strategijos įgyvendinimas, ir jis patvirtina tai, kad Europos Sąjunga skiria dėmesį šiai grėsmei.

Pirmininkaudama ES Tarybai Prancūzija pritarė tam, kad būtų pradėtas ES ir Kinijos dialogas šaulių ir lengvųjų ginklų klausimu, kuriuo būtų skatinama laikytis atsakingesnio požiūrio į lengvųjų ginklų ir šaudmenų perdavimą, visų pirma Afrikoje.

Prancūzija pasiūlė, kad Visuotinio nusiginklavimo ir ginklų kontrolės darbo grupė (CODUN) turėtų apsvarstyti galimybę finansuoti projektus, kuriais siekiama pagerinti kovos su neteisėta prekyba šaulių ir lengvaisiais ginklais naudojant oro transportą iniciatyvos gyvendinimą. Šia iniciatyva numatyta pradėti keistis informacija per ES jungtinį situacijų centrą (SITCEN) apie oro transporto bendroves, kurios gali gabenti tokius ginklus, ir apibrėžti perspėjimo kriterijus.

VOKIETIJA

Vokietija aktyviai dalyvauja tarptautinių bei regioninių organizacijų veikloje ir pagal susitarimus dėl šaulių ir lengvųjų ginklų, įskaitant jų šaudmenis, vykdomame darbe. Šie daugiašaliai mechanizmai yra visų pirma JT, ESBO, NATO ir Vasenaro susitarimas. Vokietija reguliariai komandiruoja ekspertus dalyvauti šių organizacijų rengiamuose tyrimo bei įvertinimo vizituose ir pasitarimuose bei seminaruose.

LIETUVA

Lietuva reguliariai dalyvavo JT, ESBO, ES ir NATO renginiuose šaulių ir lengvųjų ginklų srityje. Lietuva Jungtinėms Tautoms pateikė ataskaitas dėl JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimo. Be to, ji pateikė metinę ataskaitą pagal ES elgesio kodeksą ginklų eksporto srityje, JT įprastinių ginklų registrą, informaciją apie šaulių ir lengvųjų ginklų importą, eksportą bei nustatytą šaulių ir lengvųjų ginklų perteklių ir (arba) konfiskuotus bei sunaikintus tokius ginklus remiantis ESBO dokumentu dėl šaulių ir lengvųjų ginklų, taip pat kitas atitinkamas ataskaitas ir informaciją.

NYDERLANDAI

Nyderlandai yra Ženevos deklaracijos dėl ginkluotų konfliktų ir vystymosi pagrindinės grupės narys ir aktyviai dalyvauja įgyvendinant deklaraciją. 2008 m. buvo surengta Regioninė Rytų ir Pietryčių Europos šalių konferencija, kurią finansavo Nyderlandai.

Nyderlandai yra OECD (Ekonominio bendradarbiavimo ir plėtros organizacija) DAC-INCAF (Paramos vystymuisi komitetas – Tarptautinis konfliktų ir pažeidžiamumo tinklas) Ginkluoto smurto mažinimo grupės narys ir aktyviai stiprina tolesnę su šaulių ir lengvaisiais ginklais bei ginkluotu smurtu susijusios politikos ir planavimo integraciją į vystymosi programas ir saugumo sektoriaus reformos programas.

Nyderlandai remia JT veiksmų programą ir susijusias rezoliucijas JT Generalinės Asamblėjos Pirmajame komitete. Nyderlandai taip pat siekia, kad šaulių ir lengvųjų ginklų problema būtų vertinama kuo platesne prasme, ir remia mokslinių tyrimų institutus, pavyzdžiui, Ženevoje veikiančią Šaulių ginklų apžvalgą, Saugumo studijų instituto Ginklų tvarkymo programą ir UNIDIR tyrimus.

III.1 Jungtinės Tautos

AUSTRIJA

Austrija dalyvavo Trečiajame kas dveji metai vykstančiame JT veiksmų programoje dėl neteisėtos prekybos šaulių ir lengvaisiais ginklais dalyvaujančių valstybių susitikime ir bendrai finansavo Afrikos besivystančių valstybių dalyvavimą šiame susitikime.

Austrija toliau rėmė JT veiksmų programos dėl šaulių ir lengvųjų ginklų įgyvendinimo procesą bei JT sekretoriatui pateikė 2007 m. ir 2008 m. nacionalines ataskaitas, įskaitant informaciją apie žymėjimą ir susekimą.

BELGIJA

Belgija dalyvavo Trečiojo kas dveji metai vykstančio JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimui skirto valstybių susitikimo, kuris 2008 m. liepos 14–18 d. įvyko Niujorke, darbe.

2008 m. lapkričio 19 d. Kosta Rikos inicijuotuose debatuose dėl nusiginklavimo Belgija pritarė tam, kad būtų sudaryta Prekybos ginklais sutartis siekiant padidinti žmonių, visų pirma labiausiai pažeidžiamų gyventojų grupių, pavyzdžiui, vaikų, saugumą.

BULGARIJA

2008 m. ataskaitiniu laikotarpiu Bulgarija dalyvavo Trečiajame kas dveji metai vykstančiame JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimui skirtame valstybių susitikime, kuris 2008 m. liepos 14–18 d. įvyko Niujorke. Prieš susitikimą Bulgarija pateikė nacionalinę ataskaitą dėl JT veiksmų programos įgyvendinimo, be kita ko, informaciją apie žymėjimą ir susekimą.

KIPRAS

Kipras Jungtinėms Tautoms teikia ataskaitas dėl JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimo. Šiuo klausimu reikėtų paminėti Nacionalinę ataskaitą dėl JT veiksmų programos įgyvendinimo, pateiktą 2008 m. liepos mėn. prieš Trečiąjį kas dveji metai vykstantį JT veiksmų programoje dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo dalyvaujančių valstybių susitikimą, kuris 2008 m. liepos 14–18 d. įvyko Niujorke. Be to, Kipras pateikė informaciją Jungtinių Tautų vyriausiajam žmogaus teisių komisarui (UNHCHR) (pagal Sprendimą 124/2004) dėl „šaulių ir lengvųjų ginklų prieinamumo bei netinkamo naudojimo sukeltų žmogaus teisių pažeidimų prevencijos“.

ČEKIJA

Čekija rėmė iniciatyvas, padedančias propaguoti ir įgyvendinti Tarptautinę susekimo priemonę (ITI). Šiuo tikslu Čekija savanoriškai skyrė 1,8 mln. CZK (95 969 USD) Jungtinių Tautų Taikos stiprinimo taikant praktines nusiginklavimo priemones patikos fondui, kad padėtų Jungtinių Tautų Nusiginklavimo reikalų biurui (JT NRB) surengti Prahoje seminarą šaulių ir lengvųjų ginklų žymėjimo klausimais, skirtą dalyviams iš 15 Rytų, Pietų ir Šiaurės Afrikos šalių. Čekija kartu su kitais dalyviais rengs šį seminarą, kuriame pristatys savo techninę kompetenciją ir patirtį.

Čekija Jungtinėms Tautoms pateikė ataskaitas dėl JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimo.

SUOMIJA

Suomija buvo Trečiojo kas dveji metai vykstančio valstybių susitikimo (BMS3) dėl šaulių ir lengvųjų ginklų, kuris įvyko 2008 m. liepos mėn. Niujorke, biuro narė.

Suomija toliau rėmė tarptautines pastangas stiprinti ginklų eksporto kontrolę ir riboti šaulių ir lengvųjų ginklų platinimą.

Suomija nuo pat pradžių tvirtai rėmė tarptautinę Prekybos ginklais sutartį. 2008 m. Suomija buvo JT vyriausybinių ekspertų grupės Prekybos ginklais sutarties klausimais narė ir 2009 m. toliau dalyvauja Atviros darbo grupės darbe. Suomija yra viena iš Atviros darbo grupės biuro narių.

PRANCŪZIJA

Trečiajame kas dveji metai vykstančiame JT veiksmų programoje dėl šaulių ir lengvųjų ginklų dalyvaujančių valstybių susitikime buvo priimta ataskaita, nes 2006 m. susitikime jos nepavyko priimti. Pirmininkaudama ES Tarybai Prancūzija derino valstybių narių atstovų veiksmus, ir tai padėjo konsoliduoti ES poziciją dėl pasirinktos procedūros bei buvo pasakyta kalba, kurioje buvo išreikštas apgailestavimas dėl to, kad balsuota dėl ataskaitos priėmimo. Trejeto susitikimai taip pat sudarė galimybę tam tikroms valstybėms panaikinti savo išlygas.

Prancūzija dalyvavo Vyriausybinių ekspertų grupės, įsteigtos svarstyti tolesnius bendradarbiavimo stiprinimo veiksmus įprastinių šaudmenų atsargų pertekliaus klausimu, darbe; 2008 m. ši grupė surengė tris posėdžius ir paskelbė ataskaitą JT dokumente A/63/182.

VOKIETIJA

2008 m. Vokietija aktyviai dalyvavo Vyriausybinių ekspertų grupės veikloje nagrinėjant tarptautinės Prekybos ginklais sutarties sudarymo galimybes, taikymo sritį ir numatomus kriterijus. Vokietija visuomet tarptautiniu mastu laikėsi savo ribojamosios nacionalinės karinės įrangos eksporto kontrolės politikos. Todėl ji aktyviai pasisako už visuotinį Prekybos ginklais sutarties taikymą ir remia visapusišką požiūrį į tokią priemonę. Vokietijos Vyriausybė toliau sieks, kad tiek importuojančios, tiek eksportuojančios valstybės pritartų griežtai Prekybos ginklais sutarties formuluotei.

AIRIJA

Airija dalyvavo Trečiojo kas dveji metai vykstančio JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimui skirto valstybių susitikimo, kuris 2008 m. liepos 14–18 d. įvyko Niujorke, darbe.

ITALIJA

2008 m. Italija aktyviai dalyvavo Trečiajame kas dveji metai vykstančiame 2001 m. JT veiksmų programoje dėl neteisėtos prekybos šaulių ir lengvaisiais ginklais dalyvaujančių valstybių susitikime, kuris įvyko Niujorke. JT Generalinės Asamblėjos Pirmajame komitete Italija palaikė visais rezoliucijas, kuriomis siekiama pažaboti neteisėtą prekybą šaulių ir lengvaisiais ginklais ir stiprinti tarptautinį bendradarbiavimą šaulių ir lengvųjų ginklų srityje.

2008 m. Italija taip pat buvo JT vyriausybinių ekspertų grupės Prekybos ginklais sutarties klausimais narė ir su jais susijusiuose debatuose pakartojo remianti konkrečius veiksmus siekiant sudaryti tarptautinę Prekybos ginklais sutartį.

LIETUVA

Lietuva pirmininkavo Jungtinių Tautų Trečiajam kas dveji metai vykstančiam JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimui skirtam valstybių susitikimui, kuris 2008 m. liepos 14–18 d. įvyko Niujorke.

LIUKSEMBURGAS

63–ioje JT Generalinės Asamblėjos sesijoje, Pirmojo komiteto posėdyje, Liuksemburgas kartu su kitomis valstybėmis parėmė įvairias rezoliucijas dėl šaulių ir lengvųjų ginklų bei šaudmenų arba balsavo už jas.

Liuksemburgas savanoriškai skyrė 50 000 EUR įnašą JTVP projektui: „Kosovo šaulių ginklų kontrolės iniciatyva“.

MALTA

Malta pateikė JT NRB 2008 m. nacionalinę ataskaitą dėl veiksmų programos įgyvendinimo. Maltos Vyriausybė laikėsi nuoseklios politikos visiškai negaminti ir neeksportuoti ginklų, įskaitant įprastinius ginklus ir karinę įrangą, kitoms šalims.

Malta dalyvavo Trečiajame kas dveji metai vykstančiame JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimui skirtame valstybių susitikime, kuris 2008 m. liepos 14–18 d. įvyko Niujorke.

PORTUGALIJA

2008 m. Portugalija dalyvavo Trečiajame kas dveji metai vykstančiame JT veiksmų programoje dėl neteisėtos prekybos šaulių ir lengvaisiais ginklais dalyvaujančių valstybių susitikime ir parėmė visas rezoliucijas dėl šaulių ir lengvųjų ginklų bei šaudmenų 63–ioje JT Generalinės Asamblėjos sesijoje.

Portugalija tvirtai remia teisiškai privalomo dokumento dėl įprastinių ginklų (įskaitant šaulių ir lengvuosius ginklus) rengimo procesą ir įvairiuose forumuose pakartojo remianti išsamią Prekybos ginklais sutartį.

Portugalija remia tarptautines pastangas skatinti skaidrumą ginklų eksporto srityje ir todėl kasmet teikia duomenis JT įprastinių ginklų, įskaitant šaulių ir lengvuosius ginklus, importo ir eksporto registrui.

RUMUNIJA

2008 m. Rumunija toliau dalyvavo tarptautinių organizacijų veikloje ir pagal regioninius susitarimus dėl šaulių ir lengvųjų ginklų vykdomame darbe.

2008 m. Rumunija buvo aktyvi JT vyriausybinių ekspertų grupės Prekybos ginklais sutarties klausimais narė ir 2009 m. toliau dalyvauja Atviros darbo grupės darbe.

Rumunijos nacionalinė eksporto kontrolės agentūra kartu su UNDP Europos Sąjungos šaulių ginklų kontrolės (EUSAC) programa Albanijos Respublikoje 2008 m. tęsė seminarą Albanijos Vyriausybės pareigūnams iš Gynybos ministerijos – Valstybinės eksporto kontrolės institucijos ir Užsienio reikalų ministerijos.

SLOVĖNIJA

Slovėnija įgyvendino JT veiksmų programą ir JT sekretoriatui pateikė nacionalinę veiksmų programos įgyvendinimo ataskaitą.

Slovėnijai pirmininkaujant Europos Sąjungos Tarybai pirmajame 2008 m. pusmetyje, buvo surengtas specialus Visuotinio nusiginklavimo ir ginklų kontrolės darbo grupės (CODUN) posėdis, kuriame daugiausia dėmesio skirta šaulių ir lengvųjų ginklų bei šaudmenų klausimui. Šiame birželio mėn. surengtame posėdyje numatytas geresnis koordinavimas ir nuoseklumas, visų pirma pagal įvairias ES finansavimo priemones vykdomų projektų rengimo ir techninio bendradarbiavimo srityse. Techninio aprūpinimo ir tiekimo agentūros (NAMSA) ir Šiaurės Rytų Europos regioninio šaulių ginklų projekto (SEESAC) atstovai informavo valstybes nares apie naujausius su jų projektais susijusius pokyčius ir pasikeitė nuomonėmis dėl bendradarbiavimo ateityje perspektyvų.

2001 m. JT veiksmų programos dėl neteisėtos prekybos šaulių ir lengvaisiais ginklais prevencijos, kovos su ja ir jos panaikinimo įgyvendinimas yra vienas iš svarbiausių Slovėnijos prioritetų nusiginklavimo srityje. ES rengiantis Kas dveji metai vykstančiam valstybių susitikimui, kuris įvyko 2008 m. liepos mėn. Niujorke, buvo surengti išsamūs ES debatai ir pasikeitimas nuomonėmis su partneriais.

SLOVAKIJA

Eksporto kontrolės srityje Slovakija vykdo tarptautinius įsipareigojimus, susijusius su atitinkamomis JT Saugumo Tarybos rezoliucijoms.

Slovakija yra viena iš JT protokolo prieš neteisėtą šaunamųjų ginklų, jų dalių bei komponentų bei šaudmenų gamybą ir prekybą jais, papildančio Jungti